Cacar monyet jangkiti lelaki gay di Britain
Oleh KOSMO!

18 Mei 2022, 5:00 pm
LONDON – Pihak berkuasa kesihatan Britain sedang menyiasat empat lagi kes virus cacar monyet di England, menjadikan bilangan pesakit yang disahkan sejak 6 Mei lalu meningkat kepada tujuh orang, lapor laman berita Wion News semalam.
Agensi Keselamatan Kesihatan (UKHSA) menyatakan dalam satu kenyataan bahawa siasatan sedang dijalankan untuk mengenal pasti kaitan  antara empat kes jangkitan terbaharu di London itu yang sebelum ini dikatakan tidak mempunyai hubung kait dengan tiga kes lain.
Empat kes baharu itu tiada kaitan dengan aktviti melancong ke negara di mana cacar monyet adalah endemik. Lokasi, cara dan kaitan antara  kes masih dalam siasatan, kata agensi sama.
Penyakit cacar monyet jarang berlaku dan menyerupai jangkitan virus cacar yang telah dihapuskan pada tahun 1980.
Walaupun cacar monyet jauh lebih ringan daripada penyakit cacar dengan pesakit biasanya pulih dalam masa beberapa minggu sahaja, ia masih boleh membawa maut dalam kes tertentu.
Kesemua empat pesakit itu dikenal pasti daripada golongan gay, biseksual atau lelaki yang melakukan hubungan intim dengan lelaki lain, jelas UKHSA.

“Ini jarang berlaku dan luar biasa.
“UKHSA sedang menyiasat  punca jangkitan ini kerana bukti menunjukkan terdapat penularan virus cacar monyet dalam komuniti yang disebarkan oleh kontak rapat,” kata ketua pegawai kesihatan UKHSA, Susan Hopkins dalam kenyataan tersebut.
Beliau berkata, agensi itu menggesa lelaki gay dan biseksual untuk mengesan sebarang ruam atau luka luar biasa pada badan dan menghubungi perkhidmatan kesihatan seksual tanpa berlengah-lengah. – Agensi


Isu data bocor: Hamzah sah bukan daripada JPN, akan panggil pihak terbabit
Oleh AMREE AHMAD

18 Mei 2022, 5:02 pm
PUTRAJAYA – Kementerian Dalam Negeri mengesahkan bahawa kebocoran data peribadi yang melibatkan 22 juta individu didapati bukan daripada Jabatan Pendaftaran Negara (JPN).
Menterinya, Datuk Seri Hamzah Zainudin menjelaskan bahawa, data tersebut kemungkinan besar dikumpul daripada pelbagai sumber agensi tertentu sebelum dijual balik kepada awam.
“Kita ada membuat siasatan terperinci namun pihak kementerian juga ada mekanisme tersendiri bagi membuktikan data itu sebenarnya bukan daripada JPN,” katanya kepada pemberita.
Terdahulu, beliau meraikan Perdana Menteri, Datuk Seri Ismail Sabri Yaakob pada sambutan Majlis Aidilfitri kementerian tersebut di Pusat Konvensyen Antarabangsa Putrajaya, hari ini.
Turut hadir ialah Timbalan Menteri Dalam Negeri, Datuk Seri Dr. Ismail Mohamed Said dan Ketua Setiausaha kementerian berkenaan, Datuk Seri Wan Ahmad Dahlan Abdul Aziz.- KOSMO! ONLINE


Anjing K9 bantu operasi cari mangsa terjun Sungai Kelantan
Oleh ROSALWANI CHE SOH

18 Mei 2022, 3:46 pm
KOTA BHARU – Operasi mencari dan menyelamat (SAR) seorang penjawat awam yang dilkhuatiri lemas selepas dipercayai terjun dari Jambatan Sultan Yahya Petra pada Isnin lalu diteruskan dengan bantuan Unit Anjing Pengesan (K9).
Pengarah Jabatan Bomba dan Penyelamat Kelantan, Zainal Madasin berkata, seekor anjing pengesan dibawa menaiki bot bomba untuk membantu operasi mencari lelaki berusia 46 tahun itu.
Menurutnya, bomba menggunakan kaedah itu selepas operasi mencari mangsa masuk hari ketiga pada hari ini.
“Unit K9 telah membuat rondaan bersama anjing selama dua jam dengan radius keluasan pencarian sejauh 1.5 kilometer dari kawasan mangsa dipercayai jatuh.
“Setakat ini, anjing K9 masih belum dapat mengesan mangsa di dalam sungai tersebut dan tiada sebarang petunjuk yang boleh dikaitkan dengan penemuan lelaki itu,” katanya ketika dihubungi Kosmo! hari ini.
Menurut Zainal, sekiranya ada sebarang petunjuk daripada unit K9, Pasukan Penyelamat Di Air (PPDA) akan membuat selaman di kawasan yang dikenal pasti.

Kosmo! Online sebelum ini melaporkan, seorang lelaki yang dipercayai mengalami kemurungan sejak lebih setahun lalu dipercayai lemas selepas terjun ke dalam Sungai Kelantan dari Jambatan Sultan Yahya Petra di sini.
Dalam kejadian kira-kira pukul 12.15 tengah hari itu, mangsa yang berusia 46 tahun meninggal motosikal jenis Honda Wave sebelum dikhuatiri lemas di sungai berkenaan. – KOSMO! ONLINE


APMM dijangka terima OPV dan 9 bot pemintas
Oleh MOHAMAD NAUFAL MOHAMAD IDRIS

18 Mei 2022, 3:42 pm
KLANG – Agensi Penguatkuasaan Maritim Malaysia (Maritim Malaysia) menjangkakan menerima sekurang-kurangnya sebuah kapal peronda luar pesisir (OPV) pada hujung tahun ini.
Timbalan Ketua Pengarah (Logistik) Maritim Malaysia, Laksamana Madya Maritim Datuk Saiful Lizan Ibrahim, syarikat yang menjadi pembekal tersebut telah lewat memberikan kapal itu kepada pihaknya.
“Kita jangkakan akan menerima tiga OPR selewat-lewatnya tahun depan dengan salah satunya pada hujung tahun ini.
“Perkara kelewatan ini telah mendapat perhatian Kementerian Kewangan, dan mereka sedang mengambi tindakan sewajarnya,” katanya di sini.
Terdahulu, beliau menyaksikan serah terima Pengarah Maritim Selangor antara Kepten Mohammed Rosli Kassin kepada Kepten Siva Kumar Vengadalasam.
Menurut Saiful Lizan, pihaknya turut menjangkakan menerima sembilan buah bot jenis ‘fast interceptor’.

Jelasnya, menerusi penerimaan menjadikan sebanyak 30 buah bot jenis sama seperti yang dirancang sebelum ini.
“Bagaimanapun, penerimaan kesemua aset ini tidak mencukupi bagi pengoperasian Maritim Malaysia bagi tempoh jangka panjang.
“Setelah selesai kesemua penerimaan bot ini, barulah kita boleh merangka pelan jangka panjang, iaitu apa jenis aset yang perlu ditambah, penambahbaikan yang perlu dibuat dan sebagainya. -KOSMO!ONLINE


Zii Jia, Daren lolos ke suku akhir Terbuka Thailand
Oleh MUHAMMAD ZUHAILY BADLISHAH

19 Mei 2022, 10:26 pm
PETALING JAYA – Jaguh perseorangan lelaki negara, Lee Zii Jia mudah mengatasi pemain Jerman, Kai Schaefer dengan kemenangan straight-set 21-7, 21-11 pada pusingan kedua Terbuka Thailand hari ini.
Ternyata, kemampuan yang dimiliki Zii Jia, 24, sememangnya bukan tandingan buat pemain di ranking ke-82 dunia itu dalam aksi di Impact Arena, Bangkok.
Kejayaan mara ke peringkat suku akhir sekali gus memberikan gambaran cerah terhadap peluang Zii Jia untuk menjuarai kejohanan individu keduanya tahun ini selepas menjuarai Kejohanan Badminton Asia awal bulan ini.
Pemain profesional dari Alor Setar, Kedah itu akan bertemu Shesar Hiren Rhustavito dari Indonesia di suku akhir selepas dia berjaya menang 18-21, 21-8, 21-7 ke atas Bryan Yang dari Kanada.
DAREN terpaksa bertarung selama tiga set sebelum merakam kemenangan ke atas Watanabe di pusingan kedua Terbuka Thailand hari ini. – BADMINTON PHOTO/BAM
Seorang lagi wakil perseorangan lelaki negara, Liew Daren juga berjaya mengesahkan slot ke suku akhir selepas bertarung sengit selama satu jam dua minit untuk menewaskan Koki Watanabe 16-21, 22-20, 21-11.
Turut mengiringi kejayaan Zii Jia dan Daren ke suku akhir adalah beregu wanita, Pearly Tan-M. Thinaah selepas Liu Xuan Xuan-Xia Yu Ting 21-17, 21-11 untuk menempah pertemuan menentang Yuki Fukushima-Sayaka Hirota.

Pilihan keempat kejohanan dari Jepun itu mara selepas mudah menundukkan satu lagi pasangan wanita negara, Vivian Hoo-Lim Chiew Sien 21-9, 21-8.
Bagaimanapun, Anna Ching Yeok Cheong dan Teoh Mei Xing terpaksa akur apabila cabaran mereka terkandas di pusingan kedua susulan kekalahan 21-19, 11-21, 11-21 kepada beregu wanita Korea Selatan, Baek Ha Na-Lee Yu Lim.
SOON HUAT (depan) dan SHEVON menjadi wakil tunggal negara meneruskan cabaran dalam kategori beregu campuran di Terbuka Thailand. – BADMINTON PHOTO/BAM
Beregu campuran negara, Goh Soon Huat-Shevon Jemie Lai pula bakal membuat perhitungan dengan Yuta Watanabe-Arisa Higashino di suku akhir selepas menewaskan pasangan India, Ishaan Bhatnagar-Tanisha Crasto 21-19, 22-20.
Pemenang pingat gangsa Sukan Olimpik Tokyo 2020, Aaron Chia-Soh Wooi Yik dan satu lagi beregu lelaki, Goh Sze Fei-Nur Izzuddin Rumsani turut menepati ramalan untuk mara ke peringkat seterusnya. – KOSMO! ONLINE


Ceria sambut hari raya di sekolah sebelum maut digilis lori
Oleh MOHD SYALMIZI HAMID

19 Mei 2022, 8:13 pm
SEBERANG PERAI – Seorang kanak-kanak perempuan maut selepas motosikal diboncengnya terbabit kemalangan dengan sebuah lori di Jalan Kampung Baru, Alma, Bukit Mertajam di sini hari ini.
Dalam kejadian kira-kira pukul 1.45 petang itu, mangsa yang didakwa berusia 10 tahun meninggal dunia di tempat kejadian disyaki akibat kecederaan parah.
Menurut Ketua Polis Daerah Seberang Perai Tengah, Asisten Komisioner Shafee Abd. Samad, kemalangan itu dipercayai berlaku apabila penunggang motosikal perempuan bersama pembonceng telah hilang kawalan sebelum terjatuh di atas jalan raya.
“Si ibu yang menunggang motosikal sempat menyelamatkan diri manakala anaknya yang membonceng digilis oleh lori dari arah sama dan disahkan meninggal dunia di tempat kejadian.
“Mayat mangsa dihantar ke Unit Forensik Hospital Bukit Mertajam bagi urusan bedah siasat, manakala penunggang cedera ringan dan dirawat di hospital sama,” katanya dalam satu kenyataan hari ini.
Katanya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE.


Pemandu treler maut rempuh tembok batu
19 Mei 2022, 9:26 pm
KUALA LUMPUR – Seorang pemandu maut selepas treler yang dipandu hilang kawalan dan merempuh tembok batu pembahagi jalan serta terbalik di selekoh Jalan Duta, dekat sini hari ini.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, kejadian berlaku sekitar pukul 10.20 pagi ketika treler tersebut membawa muatan dokumen keselamatan Percetakan Nasional Malaysia Berhad (PNMB) dari arah pusat bandar menghala Plaza Tol, Jalan Duta.
“Sebaik tiba di tempat kejadian, treler berkenaan telah hilang kawalan dan terbabas lalu merempuh tembok batu pembahagi jalan menyebabkannya terbalik.
“Pemandu treler berumur 47 tahun disahkan meninggal dunia di lokasi kejadian dan jenazahnya telah dibawa ke Hospital Kuala Lumpur untuk proses bedah siasat,” ujarnya dalam kenyataan sebentar tadi.
Menurutnya, dalam kejadian sama seorang anggota polis turut cedera semasa tugas mengiring treler tersebut.
“Anggota itu mengalami kecederaan retak pada bahu kanan dan pergelangan kaki kiri telah menerima rawatan di Hospital Kuala Lumpur.

“Pada pukul 4 petang, kerja-kerja pengalihan kontena treler telah selesai dijalankan dan laluan dibuka sepenuhnya kepada kenderaan awam,” ujarnya.
Katanya, kes diklasifikasikan dibawah Seksyen 41 (1) Akta Pengangkutan Jalan (APJ) 1987. – KOSMO! ONLINE


Jutawan maut Porsche terbabas ketika mahu pecah rekod dunia
Oleh KOSMO!

19 Mei 2022, 9:00 pm
LONDON – Seorang jutawan yang maut ketika cuba memecahkan rekod dunia dengan memandu kereta Porsche 911 Turbo dilaporkan mungkin menekan brek terlalu cepat sejurus sebelum nahas berlaku, demikian menurut perbicaraan di mahkamah.
Menurut laporan akhbar The Sun, Zef Eisenberg dalam kejadian pada Oktober 2020 terbabas pada kelajuan 321 kilometer sejam (kmj) ketika cuba melakukan lagak ngeri itu.
Lebih tragis, insiden melibatkan Eisenberg itu berlaku di hadapan isterinya sendiri.
Mangsa yang pada ketika itu berusia 47 tahun cuba membuktikan bahawa dia berjaya mengubah suai Porsche terpantas dunia dengan menguji pandu kereta tersebut di Elvington Airfield, England.
Ketika menamatkan percubaan terakhir hari itu, kereta mewah itu terbalik ketika dipandu pada kelajuan tinggi.
Eisenberg mengalami beberapa kecederaan parah dan menyebabkan dia meninggal dunia di tempat kejadian.

Perbicaraan mahkamah turut diberitahu bahawa ‘payung terjun’ khas yang dipasang Eisenberg di dalam kereta itu mengalami masalah teknikal ketika kemalangan berlaku.
Marsyal perlumbaan, Graham Sykes berkata, semasa insiden, penggunaan payung terjun itu menyebabkan kereta tersebut mula terangkat seolah-olah udara telah masuk ke bawahnya.
Situasi tersebut dikatakan boleh menyebabkan kereta menjadi tidak stabil dan hilang kawalan.
“Malangnya, saya merasakan kesilapan pemandu menyebabkan kemalangan tragis ini terjadi,” kata Sykes. – Agensi


Pemburuan ‘ibu pingat emas’ negara berakhir
Oleh MOHD. FITRIE MUHAMAD

19 Mei 2022, 10:43 pm
PETALING JAYA – Misi besar skuad bawah 23 tahun (B-23) negara mencipta kejutan ke atas juara bertahan, Vietnam pada aksi separuh akhir Sukan SEA Vietnam 2021 tidak kesampaian apabila tewas tipis 0-1 di Stadium Viet Tri, Phu Tho sebentar tadi.
Walaupun lebih banyak bertahan, anak-anak buah Brad Maloney masih layak untuk diberi pujian kerana berjaya memaksa tuan rumah bekerja keras sepanjang 90 minit perlawanan dengan mengheret permainan ke masa tambahan.
Biarpun beberapa kali menguji benteng pertahanan tuan rumah, namun aksi di babak pertama jelas lebih memihak kepada Vietnam yang berjaya menyerlahkan kualiti dimiliki.
Selain sering memenangi perebutan bola di udara, pemain-pemain Vietnam juga dilihat cukup selesa ketika melakukan gerakan dengan Nguyen Tien Linh dua kali berjaya menghadirkan situasi cemas tetapi dikecewakan dengan ketangkasan penjaga gol negara, Azri Ghani.
Separuh masa kedua bersambung dengan skrip hampir sama ketika skuad negara lebih banyak berkampung di kawasan sendiri, malah kekerapan hilang bola dari kawalan turut mencetuskan situasi bahaya dan bernasib baik apabila masih berjaya mematahkan serangan pasukan lawan.
Kepantasan pemain negara menjadi aset penting buat Maloney apabila faktor itu berjaya mengekang pendekatan serangan balas yang cuba diatur Vietnam.

Aksi aksi bertambah panas pada minit ke-82 apabila berlakunya pertelingkahan membabitkan pemain daripada kedua-dua pasukan sebelum ia berjaya dileraikan oleh pengadil bertugas.
Ternyata, tuah lebih berpihak kepada tuan rumah apabila Tien Linh berjaya meledak gol kemenangan buat Vietnam menerusi tandukan hasil daripada sepakan percuma pada minit ke-111.
Pada perlawanan akhir di Stadium My Dinh, Hanoi, 22 Mei ini, Vietnam akan menentang Thailand selepas juara Sukan SEA 16 kali itu berjaya mengatasi Indonesia 1-0. – KOSMO! ONLINE


Wanita terima skrol diploma di hospital selepas selamat bersalin
Oleh KOSMO! dan ABD. RAZAK OSMAN

19 Mei 2022, 10:00 pm
NEW ORLEANS, Louisiana – Seorang wanita berpeluang menikmati saat-saat istimewa menerima skrol diploma apabila ia dilakukan di hospital sejurus dia selamat melahirkan anak, lapor laman berita India Today, semalam.
Jada Sayles, dari negeri Louisiana, Amerika Syarikat sepatutnya menghadiri majlis konvokesyen pada 14 Mei lalu, namun dia dimasukkan ke hospital pada 13 Mei kerana sudah mengalami tanda-tanda mahu bersalin.
Presiden Universiti Dillard, Dr. Walter M. Kimbrough mengambil keputusan untuk membuat kejutan kepada pelajar itu dengan membawa skrol diploma dan jubah graduasi Sayles ke hospital.
“Saya menerima teks pesanan daripada Sayles pada 13 Mei yang menyatakan dia sudah dimasukkan ke hospital untuk bersalin dan dimaklumkan bayi lahir pada 14 Mei, tarikh konvokesyen sepatutnya berlangsung.
“Saya tidak mahu Sayles terlepas momen graduasi, maka pihak universiti mengunjunginya di hospital untuk mengadakan sesi penyerahan skrol istimewa,” kata Kimbrough. – Agensi


Skuad sepak takraw negara ‘karam tanpa muatan’
Oleh MUHAMMAD RIDUAN MOHD HANAFIAH

19 Mei 2022, 8:09 pm
HANOI – Impian rakyat Malaysia untuk melihat skuad sepak takraw negara mencipta kejutan membutirkan kilauan pingat emas sulung dalam acara beregu lelaki pada Sukan SEA Vietnam 2021 di Hanoi terus lebur.
Skuad sepak negara terpaksa menelan kekecewaan apabila mereka tumpas 1-2 kepada Indonesia dalam aksi penuh sengit pada pertembungan final di Gimnasium Hoang Mai sebentar tadi.
Pasukan negara yang dibarisi Aidil Azman Azwawi dan Muhammad Noraizat Mohd. Nordin serta Afifudin Mohd. Razali selaku simpanan tidak berdaya untuk mengetepikan cabaran daripada Muhammad Hardiansyah Muliang dan Saiful Rijal selepas tewas 17-21.
Tersentak dengan kekalahan tersebut, skuad negara bangkit menerusi kemasukan Noraizat dan Afifudin untuk mengikat kedudukan 1-1 selepas menang 22-20.
Meskipun pasukan negara cuba bangkit untuk muncul juara, namun tuah ternyata menyebelahi pasukan Indonesia apabila mereka berjaya mencatat kemenangan 25-23, sekali gus meraih perak dan mengulangi pencapaian 2017 di Kuala Lumpur.
Ketua jurulatih negara, Abdul Talib Ahmad mengakui pasukan negara terpaksa akur dengan kekalahan tersebut selepas masing-masing
mempamerkan tentangan cukup sengit.

“Mata yang diraih antara kedua-dua pasukan memang sangat rapat, saya pun sukar hendak bercerita dengan apa yang berlaku. Pemain sudah habis-habisan berjuang, tapi inilah sepak takraw terutama di saat-saat akhir,” katanya.
Skuad sepak takraw akan menyambung aksi dalam saingan quadrant wanita esok apabila berdepan Thailand dan Myanmar. – KOSMO! ONLINE


Pelukan hanya kurangkan tekanan wanita, tidak beri kesan pada lelaki
Oleh KOSMO!

19 Mei 2022, 8:00 pm
BERLIN – Satu kajian terbaharu mendedahkan bahawa perbuatan memeluk pasangan hanya mampu mengurangkan tekanan perasaan dalam kalangan wanita dan tidak memberi sebarang kesan ke atas lelaki, lapor portal berita MailOnline, semalam.
Ia kerana pelukan boleh mencetuskan tindak balas semula jadi badan terhadap situasi yang membebankan.
Walau bagaimanapun, hanya wanita yang kelihatan mampu meraih faedah daripada perbuatan memeluk.
Penyelidik Jerman berkata, keadaan itu mungkin disebabkan wanita mendapati bahawa pelukan adalah lebih menenangkan berbanding lelaki.
Mereka juga menghasilkan lebih banyak hormon oksitosin sebagai tindak balas.
Hormon cinta, seperti yang diketahui, mengganggu pengeluaran kortisol dan membantu mengurangkan tahap hormon tekanan dalam badan.

Selain itu, kajian tersebut mendapati tiada hubung kait antara pelukan dan tahap tekanan dalam kalangan lelaki.
Para penyelidik mencadangkan ini mungkin disebabkan lelaki menghasilkan kurang hormon cinta oksitosin selepas pelukan dan tidak membuatkan mereka berasa lega selepas dipeluk pasangan. – Agensi


Rumah kedai jadi stor simpanan rokok seludup RM3.21 juta
Oleh YATIMIN ABDULLAH

19 Mei 2022, 7:48 pm
RANTAU PANJANG – Batalion 9 Pasukan Gerakan Am (PGA) menyerbu sebuah rumah kedai yang dijadikan stor untuk menyimpan sebanyak 4.29 juta batang rokok seludup bernilai lebih RM3.21 juta di Kampung Telaga Lanas, Pengkalan Kubor dekat Tumpat awal pagi tadi.
Serbuan dijalankan kira-kira pukul 3.30 pagi selepas Batalion 9 PGA menerima maklumat mengenai kegiatan penyeludupan rokok di kawasan berkenaan.
Pemangku Ketua Polis Kelantan, Datuk Muhamad Zaki Harun berkata, semasa serbuan, anggota PGA mendapati pintu hadapan rumah kedai itu berada dalam keadaan tidak berkunci.
Menurutnya, pemeriksaan di dalam premis itu telah menjumpai kotak-kotak yang mengandungi rokok yang dipercayai diseludup dari Thailand.
“Anggota PGA menunggu selama satu jam di premis berkenaan namun, tiada individu yang tampil untuk menuntut kesemua rokok-rokok itu.
“Kita tidak menolak kemungkinan rumah kedai tersebut dijadikan sebagai stor penyimpanan sebelum rokok tersebut dibawa ke lokasi lain,” katanya pada sidang akhbar di Markas Taktikal PGA, Lubok Stol di sini hari ini. – KOSMO! ONLINE.


Skuad gimrama negara tepati janji di Vietnam
Oleh MUHAMMAD RIDUAN MOHD HANAFIAH

19 Mei 2022, 7:54 pm
HANOI – Seperti yang dijangka, skuad gimnastik berirama negara muncul juara dalam acara berpasukan pada Sukan SEA Vietnam 2021 di Pusat Gimnasium Quan Ngua, Hanoi, sebentar tadi.
Kejayaan itu menyaksikan emas keempat dihadiahkan oleh pasukan gimmastik kepada kontinjen Malaysia masing-masing dua daripada artistik dan berirama.
Skuad negara yang dibarisi atlet terbaik seperti Shak Yuki, Ng Jia Wen, Jingle Shak Qi, Maia Ong, Ashley Lim dan Yap Yi Tung dilihat tidak berdepan sebarang masalah untuk mempertahankan emas yang dimenangi di Manila 2019.
Pada aksi tersebut, pasukan negara berjaya menambat hati juri selepas muncul juara dengan mengumpul markah keseluruhan 49.200 bagi dua pusingan iaitu lima gelung (26.150) serta tiga riben dan dua bola (23.050).
Sementara itu, perak dimenangi wakil tuan rumah, Thailand selepas mencatat markah keseluruhan 41.550 dan gangsa diraih Vietnam (37.800).
Bagi jurulatih gimnastik berirama negara, Eriko Akebayashi mengakui gembira apabila anak-anak didiknya terus mempertahankan pingat emas yang dimenangi pada edisi kali ke-30 di Manila 2019.

“Sudah pastinya gembira apabila berjaya mencapai sasaran dan menghadiahkan emas buat Malaysia biarpun berdepan cabaran sengit daripada pasukan lain” katanya.
Pada temasya dwitahunan edisi 2019, Malaysia muncul juara keseluruhan sukan gimnastik dengan memperoleh sembilan emas, tiga perak dan empat gangsa, manakala Vietnam di tangga kedua menerusi enam emas, dua perak dan tujuh gangsa. Filipina pula di kedudukan ketiga dengan tiga emas, lima perak dan empat gangsa.
Malaysia dianggap sebagai kuasa besar dalam acara itu, tidak berdepan masalah menyapu bersih dua emas yang dipertandingkan iaitu dalam acara individu dan berkumpulan.
Pada Sukan SEA Manila 2019, skuad gimnastik berirama negara membawa pulang empat pingat menerusi acara all around berkumpulan, dan dua emas diraih Izzah Amzan, manakala Koi Sie Yan meraih emas dalam acara aparatus riben wanita. – KOSMO! ONLINE


Wanita sedia khidmat hantar teks ‘selamat malam’ demi ubati kesepian
Oleh KOSMO!

19 Mei 2022, 7:00 pm
BEIJING – Seorang wanita di China telah menghantar lebih 30,000 pesanan ‘selamat malam’ selepas mengendalikan perkhidmatan tersebut sejak 10 tahun lepas, lapor laman Mothership.
Dikenali sebagai Jiu Mei, wanita ini mula menjual teks selamat malam pada 2012 apabila dia dihantui masalah kesunyian dan insomnia.
Jiu Mei berkata, dia menghargai kepercayaan orang yang tidak dikenali dan dapat memberikan perasaan gembira kepada mereka sambil mengurangkan kesepiannya.
Dengan harga S$0.21(93 sen) bagi setiap teks, pelanggan boleh memesan teks selamat malam selama seminggu, sebulan atau setahun.
Tambah Jiu Mei, dia tidak menetapkan sebarang format tetap untuk teks selamat malam yang dihantar.
Kadangkala, dia hanya menghantar mesej “Selamat Malam” dengan emoji muka tersenyum, dan ada masanya, dia akan berkongsi cerita serta ‘mood’ sendiri ketika itu.

Jika pelanggan mempunyai permintaan khas, dia akan membuat teks mengikut cerita mereka.
Setiap malam sekitar pukul 10, Jiu Mei akan memulakan kerjanya. Dia memperuntukkan masa selama lima minit bagi setiap teks dengan mesej teks terpanjangnya mempunyai lebih 200 aksara Cina.
Buat masa ini, Jiu Mei menerima kira-kira 40 pesanan setiap malam dan semasa tempoh puncak, dia menghantar lebih 300 mesej teks dalam sehari. – Agensi


Pusat Kesihatan Selgate pertama di Unisel
Oleh MOHAMAD NAUFAL MOHAMAD IDRIS

19 Mei 2022, 6:51 pm
SHAH ALAM – Selgate Healthcare Sdn. Bhd. (Selgate) melancarkan sebuah pusat kesihatan pertamanya dianggarkan bernilai RM3.5 juta di Selangor.
Ketua Pegawai Eksekutif Selgate, Noor Hisham Mohd. Ghouth berkata, pusat kesihatan tersebut merangkumi sebuah klinik awam, klinik pergigian dan farmasi Jovian Selcare dan makmal diagnostik.
“Pembukaannya adalah hasil kerjasama di antara pihak kami dengan Universiti Selangor (Unisel) selepas terjalinnya memorandum persefahaman (MOU) pada tahun 2020.
“Kos bagi pembinaan pusat ini dianggarkan bernilai RM3.5 juta,” katanya pada majlis perasmiannya di UNISEL kampus Shah Alam, di sini, hari ini.
Perasmiannya telah disempurnakan Menteri Besar Selangor, Datuk Seri Amirudin Shari.
Jelas Noor Hisham, pusat kesihatan ini akan menawarkan rawatan kesihatan primer dengan caj yang berpatutan. – KOSMO! ONLINE.


Tidak mustahil ganja boleh digunakan rawat penyakit
Oleh AMREE AHMAD

19 Mei 2022, 6:47 pm
PUTRAJAYA – Kementerian Kesihatan tidak menolak penggunaan daun ganja atau kelaziman disebut sebagai kanabis untuk dijadikan ubat alternatif rawatan pelbagai jenis penyakit.
Bagaimanapun, Timbalan Menterinya, Datuk Dr. Noor Azmi Ghazali berkata, keadaan itu tertakluk kepada kajian klinikal yang dilaksanakan dan mungkin mengambil masa amat lama.
“Kita (kementerian) terbuka untuk sebarang uji kaji tetapi jika betul ada bukti dan kejayaan dari negara lain, tidak mustahil kanabis pun boleh juga dijadikan sebagai ubat baharu,” katanya.
Beliau berkata demikian pada sidang akhbar selepas mewakili menterinya, Khairy Jamaluddin Abu Bakar  merasmikan Hari Kajian Klinikal dan ulang tahun ke-10 Penyelidikan Klinikal Malaysia (CRM).
Semalam, bekas Menteri Belia dan Sukan, Syed Saddiq Syed Abdul Rahman menyarankan kerajaan mengiktiraf ganja sebagai antara bentuk perubatan alternatif terbaharu di Malaysia. – KOSMO! ONLINE.


Lelaki cari calon isteri untuk habiskan wang simpanan
Oleh KOSMO!

19 Mei 2022, 7:30 pm
JAKARTA – Seorang lelaki yang menetap di Pulau Bali, Indonesia menjadi perhatian apabila dia mendedahkan sedang mencari calon isteri untuk menghabiskan semua wang miliknya, lapor portal berita Coconut, semalam.
Menerusi rakaman video yang dimuat naik di laman TikTok, Ken Alcindior yang merupakan pembuat kandungan digital berpangkalan di pulau peranginan itu mengaku sedang mencari jodoh.
“Perhatian, nama saya Ken dan saya tinggal di Indonesia sejak lima tahun lepas.
“Saya kini sedang mencari calon isteri untuk menghabiskan wang simpanan saya,” ujar Alcindior dalam bahasa Indonesia.
Video Tiktok itu telah menerima 370,300 tanda suka dan 37,400 komen dengan sekurang-kurangnya 10,600 orang telah berkongsi video tersebut.
Alcindior turut membalas beberapa komen yang bertanya berapa banyak wang yang dimilikinya dengan jawapan ‘sangat banyak’ sambil meninggalkan emoji mengenyit mata.

Video yang turut dikongsi di laman Instagram lelaki itu turut mendapat perhatian dengan ramai wanita dengan terbuka menawarkan diri untuk bergelar isterinya. – Agensi


Saring Selangor bermula Ahad ini
Oleh MOHAMAD NAUFAL MOHAMAD IDRIS

19 Mei 2022, 7:36 pm
SHAH ALAM – Program Saring Selangor di 56 Dewan Undangan Negeri (DUN) akan bermula Ahad ini bagi membantu membantu rakyatnya mengesan penyakit berbahaya dari peringkat awal.
Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga negeri, Dr. Siti Mariah Mahmud berkata, antara saringan kesihatan yang ditawarkan dalam program ini seperti penyakit jantung, kencing manis, beberapa jenis kanser dan lain-lain lagi.
“Program ini akan dijalankan di 56 DUN dengan Ijok, Kuala Selangor menjadi lokasi pertama penganjuran Saring Selangor, Ahad ini.
“Kita mahu seramai mungkin rakyat Selangor melakukan saringan ketika program ini dilaksanakan berhampiran tempat mereka tinggal,” katanya ketika ditemui pemberita pada majlis perasmian pusat kesihatan Selgate Healthcare Sdn. Bhd. (Selgate) di Unisel kampus Shah Alam, di sini, hari ini.
Menurut beliau, kesemua hasil saringan akan disimpan kerajaan negeri supaya beberapa program lain dapat dijalankan bersama Kementerian Kesihatan Malaysia (KKM). – KOSMO! ONLINE.


Pemandu e-hailing raba penumpang wanita ditahan
Oleh KHAIRUL MOHD. ALI

19 Mei 2022, 6:42 pm
JOHOR BAHRU – Seorang pemandu e-hailing ditahan polis kerana mencabul seorang penumpang wanita semasa dalam perjalanan menghantar mangsa pulang ke rumahnya di Permas Jaya, di sini kelmarin.
Ketua Polis Daerah Johor Bahru Selatan, Asisten Komisioner Raub Selamat berkata, suspek yang berusia 33 tahun itu ditahan di rumahnya di Ulu Tiram di sini, malam semalam.
Menurut beliau, mangsa yang berusia 23 itu baharu sahaja pulang daripada bekerja di sebuah pusat beli-belah di bandar raya ini.
Asisten Komisioner Raub Selamat
“Semasa dalam perjalanan, suspek beberapa meminta mangsa duduk di tempat duduk hadapan namun mangsa menolak permintaan tersebut kerana bimbang keselamatan dirinya.
“Ketika kenderaan dipandu suspek berada di Jalan Bakar Batu berhampiran persimpangan South Key, mangsa terpaksa menurut kehendak suspek dengan berpindah ke tempat duduk penumpang hadapan.
“Suspek kemudiannya bertindak mencabul kehormatan mangsa dengan meraba bahagian dada mangsa beberapa kali, sebelum mangsa menolak suspek dan berjaya melarikan diri keluar daripada kenderaan,” katanya dalam satu kenyataan di sini hari ini. – KOSMO! ONLINE.


Veteran tentera terharu terima rumah baharu
Oleh ZAKKINA WATI AHMAD TARMIZI

19 Mei 2022, 6:55 pm
JELEBU –  Seorang veteran tentera menganggap rumah baharu diterimanya yang dibina menerusi Inisiatif Perumahan Veteran ATM kelolaan Jabatan Hal Ehwal Veteran Angkatan Tentera Malaysia (JHEV ATM) sebagai hadiah Syawal terindah buatnya.
Koperal (B) Mohamad Sahil Mat Said, 53, berkata, dia telah memohon rumah berkenaan sejak tiga tahun lalu dan amat bersyukur rumah berkenaan sudah siap sepenuhnya.
“Alhamdullilah saya dan anak-anak sangat bersyukur dan gembira dengan rumah baharu ini. Sebelum ini saya hanya tinggal di rumah ibu di kampung berdekatan namun kini saya sudah memiliki rumah sendiri.
“Saya tidak sangka rumah yang dibina sangat cantik dan selesa. Anak-anak saya pun seronok dan saya ucapkan banyak terima kasih kepada JHEV ATM dan pihak Syarikat Perumahan Negara Berhad (SPNB),” katanya.
Dia berkata demikian kepada pemberita selepas Majlis Serah Kunci Rumah-Bina Baharu Menerusi Inisiatif Perumahan Veteran ATM di Kampung Sarin, Kuala Klawang, di sini hari ini. – KOSMO! ONLINE.


Sultan Kedah perkenan lantik semula 10 Exco
Oleh JAMLIAH ABDULLAH

19 Mei 2022, 7:32 pm
ALOR SETAR – Sultan Kedah, Al Aminul Karim Sultan Sallehuddin Sultan Badlishah hari ini berkenan melantik semula kesemua 10 barisan Exco Kedah bagi tempoh dua tahun lagi.
Majlis mengangkat sumpah bagi pelantikan Exco Kedah itu berlangsung di hadapan baginda di Dewan Penghadapan Istana Anak Bukit di sini.
Menteri Besar, Datuk Seri Muhammad Sanusi Md. Nor turut hadir pada majlis tersebut yang bermula pukul 10.30 pagi.
Setiausaha Kerajaan Negeri Kedah, Datuk Ammar Shaikh Mahmood Naim berkata, selain dikekalkan jawatan sebagai Exco Kedah, kesemua mereka juga dipertanggungjawabkan dengan portfolio sama yang dipegang sebelum ini.
Katanya, Muhammad Sanusi kekal memegang portfolio Perancang Ekonomi Negeri, Perancang Negeri, Hal Ehwal Tanah, Hasil Bumi dan Sumber Asli, Kewangan, Majlis Ekonomi Kedah dan Syarikat berkaitan Kerajaan Negeri.
“Ahli Dewan Undangan Negeri (ADUN) Guar Chempedak, Datuk Dr. Ku Abdul Rahman Ku Ismail kekal sebagai Exco Industri dan Pelaburan, Pengajian Tinggi, Sains Teknologi dan Inovasi,” katanya di sini hari ini. – KOSMO! ONLINE.


‘Usahawan’ jual barangan curi dicekup
Oleh KHAIRUL MOHD. ALI

19 Mei 2022, 7:44 pm
JOHOR BAHRU – Kegiatan sekumpulan ‘usahawan’ yang menjual produk hasil curi secara dalam talian dibongkar polis apabila berjaya menahan seorang wanita dan dua lelaki dalam dua serbuan berasingan yang dijalankan sekitar bandar raya ini, awal pagi hari ini.
Ketua Polis Daerah Johor Bahru Selatan, Asisten Komisioner Raub Selamat berkata, ketiga-tiga suspek yang ditahan berusia antara 15 hingga 28 tahun.
Menurut beliau, kegiatan itu terbongkar selepas seorang penyelia sebuah pasar raya membuat laporan polis berhubung kecurian beberapa barangan kosmetik di tempat kerjanya.
“Pengadu yang perasan kehilangan barangan itu bertindak memeriksa rakaman CCTV sebelum mengesan seorang wanita mencuri barangan berkenaan dengan membawa dua beg milik pasar raya itu pada 9 April lalu.
“Bertindak atas maklumat, polis daripada Bahagian Siasatan Jenayah Ibu Pejabat Polis Daerah Johor Bahru Selatan telah membuat dua serbuan berasingan pada pukul 3 pagi hingga 5.30 pagi, hari ini.
“Hasil serbuan tersebut, polis turut merampas pelbagai barangan kosmetik, tiga pasang kasut, seutas jam tangan, dua beg silang, lima pakaian dan enam beg jenama pasar raya,” katanya dalam satu kenyataan di sini. – KOSMO! ONLINE.


Surat tawaran kumpulan kedua jemaah haji dikeluarkan
Oleh WAT KAMAL ABAS

19 Mei 2022, 7:39 pm
BUKIT GANTANG – Lembaga Tabung Haji (TH) telah mengeluarkan surat tawaran bagi panggilan kedua kumpulan jemaah haji musim 2022 pada 10 Mei lalu.
Menteri di Jabatan Perdana Menteri (Hal Ehwal Agama), Datuk Idris Ahmad berkata, ia dibuat sebaik sahaja tawaran panggilan pertama ditutup sehari sebelumnya iaitu pada 9 Mei.
“Pemilihan jemaah untuk panggilan kedua mengikut prinsip yang dahulu didahulukan sebagaimana panggilan jemaah yang pertama.
“Jumlah yang tepat saya kurang pasti, namun ada antaranya yang ditolak pada panggilan pertama,” katanya ketika ditemui pada Majlis Jamuan Hari Raya Aidilfitri di Dewan Penghulu Trong di sini
Menurutnya lagi sebanyak 14,306 surat tawaran tunai haji dikeluarkan TH melalui beberapa platform kepada bakal jemaah bagi musim 2022.
Beliau menegaskan berikutan kesuntukan masa, semua bakal haji dimohon menjawab segera sama ada setuju atau tidak untuk menerima tawaran sepertimana tempoh yang ditetapkan. – KOSMO! ONLINE.


Elly Mazlein pilih jauhkan anak dari dunia glamor
19 Mei 2022, 5:17 pm
PETALING JAYA – Isu berhubung keterbukaan dan pendekatan sesetengah selebriti enggan mendedahkan wajah anak kepada umum masih menjadi perdebatan dalam media sosial.
Tampil meluahkan pendapat, penyanyi dan pengacara popular Elly Mazlein mengakui, dirinya merupakan antara artis yang memilih menyembunyikan wajah anak-anaknya daripada tatapan umum.
Kata pemilik nama sebenar Sharifah Aida Mazlina Syed Hanafi, 41, apa yang dilakukan adalah pilihan sendiri dan dia memilih bahagia kerana mahu anak-anaknya jauh dari dunia glamor.
“Biarlah anak-anak saya dengan cara mereka. Jangan pelik sangat. Benda tak ada apa pun nak dipelikkan atau hairan.
“Banyak lagi benda lain nak dibuat ‘content’. Jangan sentuh hal anak-anak dan manusia ada hak untuk buat pilihan,” katanya dalam satu hantaran Instagram.
Elly memiliki seorang anak perempuan bernama Putri Sara Sefhia, 6, hasil perkahwinan dengan bekas suaminya, pengarah Azmi Hatta.

Pengacara yang kemudian berkahwin dengan seorang guru, Mohamad Azlan Che Nuh itu juga baru dikurniakan seorang anak lelaki iaitu Haider Mateen yang berusia lima bulan.
Sehingga kini, penyanyi lagu Usah Ditambah Bara Yang Tersimpan itu bagaimanapun mengambil pendekatan menyembunyikan wajah kedua-dua anaknya daripada umum.
Perkongsian Elly difahamkan merujuk kepada kenyataan yang dikeluarkan usahawan sensasi, Liana Rosli atau Kak KM yang sebelum ini menempelak tindakan segelintir artis yang berkongsi gambar anak mereka selepas bersalin namun tidak mendedahkan wajah bayi itu.
Biarpun ada segelintir netizen bercanggah pendapat mengenai isu berkenaan namun menerusi ruangan komen perkongsiannya, ramai peminatnya bersetuju dengan kenyataan pengacara itu.
Hal ini kerana, sebagai seorang ibu, masing-masing ada hak untuk menentukan jalan kebaikan untuk anak sendiri.
Sebelum itu, pengacara Azwan Ali atau Diva AA juga turut bersuara tentang isu tayang wajah anak dalam media sosial apabila memuji tindakan pelakon Shaheizy Sam dan isterinya, Syatilla Melvin yang tidak menunggu lama mendedahkan wajah anak ketiga mereka kepada umum.
Terdahulu, terdapat segelintir pasangan selebriti popular mengambil pendekatan tidak berkongsi wajah anak mereka atas alasan mengelak penyakit ain, termasuklah Neelofa dan pasanganya, Haris Ismail. – KOSMO! ONLINE


Dua pelatih Puspen lemas ketika mandi tasik
Oleh ABDUL RASHID ABDUL RAHMAN

19 Mei 2022, 5:25 pm
RAUB – Dua pelatih Pusat Pemulihan Penagihan Narkotik (Puspen) Raub lemas ketika mandi di sebuah tasik dekat pusat berkenaan di sini hari ini.
Difahamkan dalam kejadian kira-kira pukul 2.45 petang itu, kedua-dua mangsa iaitu Sha’ari Sabri, 43, dan Asrul Abdullah, 37, mandi di sebuah tasik yang terdapat di pusat berkenaan sebelum tenggelam.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, bomba yang menerima panggilan pada pukul 3.04 petang bergegas ke lokasi kejadian bagi melakukan operasi pencarian.
“Mangsa pertama ditemukan pada pukul 4 petang pada kedalaman 10 meter manakala mangsa kedua ditemukan pada pukul 4.04 petang pada kedalaman lapan meter.
“Mayat mangsa dibawa naik dan diserahkan kepada pihak polis untuk tindakan lanjut,”katanya di sini hari ini. – KOSMO! ONLINE.


RM4.6j baik pulih, bina rumah baharu veteran ATM
Oleh ZAKKINA WATI AHMAD TARMIZI

19 Mei 2022, 6:29 pm
JELEBU – Jabatan Hal Ehwal Veteran Angkatan Tentera Malaysia (JHEV ATM) memperuntukkan sebanyak RM4.6 juta tahun ini bagi pembinaan baharu dan baik pulih rumah veteran ATM di seluruh negara.
Ketua Pengarahnya, Datuk Dzulkarnain Ahmad berkata, kos tersebut membabitkan 250 unit rumah yang dibaik pulih yang bernilai RM17,000 seunit serta 28 unit bina baharu bernilai RM70,000 seunit.
“Rumah yang dibaik pulih termasuklah membaiki struktur yang penting seperti lantai dan bumbung yang rosak.
“Pihak Syarikat Perumahan Negara Berhad (SPNB) turut memberikan subsidi sebanyak RM20,000 bagi pembinaan setiap unit rumah baharu ini,” katanya kepada pemberita selepas Majlis Serah Kunci Rumah-Bina Baharu Menerusi Inisiatif Perumahan Veteran ATM di Kampung Sarin, Kuala Klawang di sini hari ini.
Yang hadir sama, Pengerusi SPNB, Haniza Mohamed Talha, Panglima 1 Briged, Brig. Jeneral Mohd. Saifulhisham Baharom dan Yang Dipertua Persatuan Veteran Angkatan Tentera Malaysia Malaysia (PVATM) Negeri Sembilan, Adnan Ahmad. – KOSMO! ONLINE.


Semakan Daftar Pemilih Tambahan dibuka sehingga 17 Jun
Oleh EDDY AQMAL MOHAMED HAMIDI

19 Mei 2022, 5:51 pm
PUTRAJAYA – Orang ramai kini boleh menyemak Daftar Pemilih Tambahan Bulan April Tahun 2022 (DPT BLN4/2022) yang telah diperaku serta diwartakan hari ini dan dibuka untuk semakan selama 30 hari sehingga 17 Jun depan.
Setiausaha Suruhanjaya Pilihan Raya Malaysia (SPR), Datuk Indera Ikmalrudin Ishak berkata, DPT BLN4/2022 itu mengandungi nama 40,201 orang warganegara berumur 18 tahun dan ke atas sepanjang 1 hingga 30 April 2022 yang didaftarkan secara automatik sebagai pemilih baharu.
“Turut dibuka untuk semakan menerusi DPT BLN4/2022 adalah 9,972 orang pemilih berdaftar
yang bertukar bahagian pilihan raya dan 3,669 orang pemilih bertukar status atau kategori pengundi.
“Warganegara berusia 18 tahun dan ke atas dalam tempoh 1 hingga 30 April lalu serta mana-mana pemilih berdaftar yang telah memohon pertukaran bahagian pilihan raya atau pertukaran status diseru untuk menyemak nama mereka dalam DPT BLN4/2022,” katanya dalam kenyataan hari ini.
Jelas kenyataan itu, sekiranya mereka mendapati nama tidak disenaraikan dalam DPT BLN3/2022, tuntutan boleh dibuat dengan mengisi Borang C melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri (PRN) yang berkenaan.
“Semakan boleh dibuat menerusi pautan https://www.spr.gov.my atau https://mysprsemak.spr.gov.my; portal rasmi Pejabat-Pejabat Pilihan Raya Negeri di pautan http://ppn.spr.gov.my; aplikasi online https://myspr.spr.gov.my; atau hotline SPR di talian 03-8892 7018.

“Pemilih berdaftar yang berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya juga boleh berbuat demikian dengan mengisi Borang D dan hadir ke Pejabat Pilihan Raya Negeri yang berkenaan,” ujar beliau.
Tambah Ikmalrudin, Borang C dan Borang D boleh dimuat turun dari portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN4/2022.
“Maklumat lanjut mengenai urusan semakan DPT BLN4/2022 boleh didapati dengan melayari portal rasmi SPR di pautan https://www.spr.gov.my atau hubungi Hotline SPR di talian 03-8892 7018 atau mana-mana Pejabat Pilihan Raya Negeri,”katanya. – KOSMO! ONLINE


Negeri di India dihujani ‘sampah angkasa’
Oleh KOSMO!

19 Mei 2022, 6:00 pm
NEW DELHI – Sekumpulan saintis dari Makmal Penyelidikan Fizik India sedang menyiasat jenis besi yang ‘menghujani’ kawasan di negeri Gujerat, lapor akhbar Daily,semalam.
Objek itu yang menurut penduduk tempatan masih panas ketika ditemui, jatuh di daerah Surendranagar serta tiga kampung di daerah Anand.
Asas kewujudan sfera hitam dan perak itu masih tidak dapat dijelaskan, tetapi pakar berpendapat objek tersebut adalah serpihan angkasa lepas daripada pelancaran satelit baru-baru ini.
Barangan misteri lain termasuk objek berbentuk cincin logam turut dijumpai bertaburan di ladang di rantau tersebut.
Situasi itu dikaitkan dengan kuantiti sampah angkasa yang bertambah di orbit mengelilingi Bumi dan mewakili ancaman yang semakin meningkat kepada pelancaran kapal angkasa masa hadapan.
Sindrom Kessler, yang dinamakan sempena kertas saintis dari Pentadbiran Aeronautik dan Angkasa Lepas Kebangsaan (NASA), Donald Kessler pada tahun 1978, menjadi kebimbangan yang semakin meningkat bagi pakar angkasa lepas.

“Pelanggaran satelit akan menghasilkan serpihan yang mengorbit, setiap satunya akan meningkatkan kebarangkalian pelanggaran seterusnya, yang membawa kepada pertumbuhan tali pinggang serpihan di sekeliling Bumi.
“Fluks serpihan dalam ‘tali pinggang’ yang mengorbit Bumi boleh melebihi fluks meteoroid semula jadi, yang menjejaskan reka bentuk kapal angkasa masa hadapan,” tulis Kessler dengan pengarang bersama Burton Cour-Palais. – Agensi


Waspada ‘scammer’ iklan rumah sewa di Mersing
Oleh MASTURAH SURADI

19 Mei 2022, 5:19 pm
MERSING – Polis Mersing meminta orang ramai agar berhati-hati dengan tawaran sewa rumah yang diiklankan di laman Facebook.
Ketua Polis Daerah Mersing, Superintendan Cyril Edward Nuing berkata, nasihat dikeluarkan berikutan dua mangsa telah menjadi mangsa tipu daya individu yang menawarkan tawaran iklan rumah sewa tersebut di dalam kumpulan Anak Mersing Official.
Menurutnya, mangsa pertama yang merupakan pekerja kedai makan kerugian RM1,200 selepas membayar deposit kepada suspek.
IKLAN yang dimuat naik dipercayai ‘scammer’ menawarkan rumah untuk disewa di Mersing, Johor
“Iklan berkenaan menawarkan rumah sewa di Taman Wawasan Mersing untuk kemasukan pada 19 Mei. Pengadu pertama telah berbincang dengan suspek melalui WhatsApp dan suspek meminta pengadu memasukkan jumlah tersebut dengan segera atas alasan kerana ramai penyewa lain yang mahu menyewa rumah berkenaan.
“Tanpa fikir panjang pengadu telah memasukkan wang melalui mesin deposit tunai kemudian pengadu telah pergi ke rumah berkenaan dan mendapati terdapat sebuah keluarga yang menetap di situ dan memaklumkan mereka tidak membuat sebarang iklan sewa,”katanya dalam satu kenyataan di sini.
Edward Nuing berkata, mangsa kedua adalah seorang doktor yang turut mencari rumah sewa telah membayar RM500 kepada suspek dan apabila datang untuk masuk ke rumah berkenaan mendapati terdapat orang yang menetap di rumah itu dan menyedari bahawa telah ditipu. – KOSMO! ONLINE.


Program khas RichWorks bantu usahawan bangkit
Oleh KOSMO!

19 Mei 2022, 5:41 pm
PETALING JAYA – RichWorks International Sdn. Bhd. (RichWorks) akan menganjurkan program 10x Bina Bisnes Berjaya : Bangkit Bisnes Dari Krisis di Setia City Convention Centre (SCCC) pada 4 dan 5 Jun 2022.
Pengasas dan Pengerusi RichWorks, Datuk Wira Dr. Azizan Osman berkata, usahawan yang menyertainya bakal dipersiapkan dengan strategi dan panduan secara langsung bagi menguruskan perniagaan semasa tempoh mencabar ini.
Menurut beliau, program 10x Bina Bisnes Berjaya : Bangkit Bisnes Dari Krisis tersebut ditaja sepenuhnya sempena ulang tahun ke-14 RichWorks.
“RichWorks nak bercakap dengan usahawan, pengasas perniagaan, pengilang, pengeluar tidak kira peniaga mikro, kecil dan sederhana selagi melakukan bisnes dalam pelbagai industri.
“Ini bukan kelas motivasi, ini kelas strategi yang mana mereka akan belajar tentang apa saya lalui di Columbia Business School agar mampu urus keadaan ‘kemarau ekonomi’ dalaman malah luaran.
“Bangsa usahawan akan lebih jelas, nampak dan tahu apa pelan segera yang perlu dibuat sekurang-kurang dapat ‘survive’ dan lagi baik berkembang dalam tempoh mencabar ini,” katanya ketika membuat pengumuman tentang program khas itu dari New York semalam.

Azizan yang berada di New York bagi mengikuti program selama tiga minggu di Columbia Business School berkata, kos menganjurkan program khas itu melibatkan lebih RM1 juta disebabkan kenaikan harga sewa dewan dan sebagainya.
Bagaimanapun, katanya, RichWorks akan terus menyokong usahawan dalam tempoh mencabar ini meskipun ada YouTuber mempersoalkan RichWorks dalam melahirkan jutawan hingga menarik perhatian netizen termasuk artis dan influencer.
“Bagi bangsa usahawan yang tak boleh tidur malam disebabkan bisnes bila memikirkan soal jualan, pelanggan, kos barangan dan tak tahu macam mana nak urus situasi ketika ini, anda dijemput untuk sertai,” katanya.
Dalam pada itu, Azizan memberitahu, RichWorks mahu hanya mereka yang benar-benar bersedia untuk dibimbing selama dua hari menyertai program khas itu dan RichWorks akan mengadakan sesi bonus secara dalam talian.
“Terutama bagi usahawan-usahawan yang hadir program RichWorks secara “virtual” sejak pandemik dua tahun lalu. Untuk keterangan lanjut, bangsa usahawan boleh layari binabisnesberjaya.com,” jelasnya. – KOSMO! ONLINE


KPDNHEP sahkan kilang tutup sebab ayam tidak cukup berat
Oleh DIYANATUL ATIQAH ZAKARYA

19 Mei 2022, 6:35 pm
MELAKA – Kementerian Perdagangan Dalam Negeri dan Hal Ehwal Pengguna (KPDNHEP) negeri mengesahkan penutupan kilang pengeluar ayam di Jasin adalah disebabkan berat ternakan tidak mencapai berat matang untuk pasaran.
Pengarahnya, Norena Jaafar berkata, pemeriksaan berhubung isu tersebut telah dilakukannya sendiri bersama-sama sepasukan lima penguat kuasa kira-kira pukul 1 petang semalam sejurus menerima memo daripada syarikat terbabit.
Jelasnya, proses timbang ayam telah dijalankan di ladang dan mendapati rata-rata berat ternakan hanyalah sekitar 1.1 kilogram (kg) hingga 1.2 kg, sekali gus tidak menepati berat matang standard bagi pasaran iaitu 1.8 kg seekor.
“Kita ada menerima memo daripada pihak syarikat mengenai penutupan operasi pada Sabtu dan Ahad ini atas sebab ayam-ayam hidup mengalami pertumbuhan lebih lambat serta berat tidak mencapai kadar.
“Jadi, kita telah ke kilang tersebut dan mendapati keadaan fizikal ayam itu memang kecil dengan hanya mencapai berat 1.1 kg hingga 1.2 kg, tidak sesuai untuk dijual,” katanya.
Beliau berkata demikian ketika ditemui pemberita pada Program Pengguna Bestari, Sentuhan Kasih Aidilfitri KPDNHEP Melaka, di Ayer Keroh, di sini, hari ini. – KOSMO! ONLINE.


Kekosongan sektor pelancongan, perhotelan akan diisi
Oleh JAMLIAH ABDULLAH

19 Mei 2022, 5:32 pm
PENDANG – Kementerian Sumber Manusia melalui jawatan kuasa khasnya menggerakkan program temu duga di seluruh negara sebagai langkah segera untuk mengisi kekosongan pekerjaan dalam sektor pelancongan dan perhotelan terutama di Pulau Langkawi.
Timbalan Menterinya, Datuk Awang Hashim berkata, program tersebut bermula sejak awal Mei lalu di Sabah dan Sarawak dengan melibatkan agensi di bawah kementeriannya dan pemain industri terlibat.
“Kementerian Sumber Manusia melalui agensinya kini giat menjalankan temu duga di Sabah dan Sarawak untuk ambil pekerja di sektor pelancongan dan perhotelan di Langkawi.
“Kita tumpukan di Sabah dan Sarawak secara agresif untuk isi kekosongan dalam sektor ini untuk kurangkan pekerja asing dalam sektor pelancongan,” katanya kepada pemberita pada Majlis Rumah Terbuka Aidilfitri Parlimen Pendang dan Dewan Undangan Negeri (DUN) Tokai di Kampung Gajah Mati di sini hari ini.
Kata beliau, pihaknya akan memastikan agensi terlibat di bawah kementerian mengadakan temu duga secara lebih kerap serta pantas untuk mengambil anak muda dari Sabah dan Sarawak bekerja dalam bidang tersebut.
Tambahnya, program berkenaan yang dijalankan segala agresif diyakini mampu mengatasi masalah kekurangan tenaga kerja selain mengurangkan kebergantungan pekerja warga asing dalam sektor terlibat. – KOSMO! ONLINE


Shello galas harapan besar Malaysian Tigers
Oleh MUHAMMAD ZUHAILY BADLISHAH

19 Mei 2022, 5:35 pm
SAINGAN Piala Asia 2022 di Jakarta, Indonesia bermula Isnin ini merupakan platform terbaik buat penyerang muda skuad hoki negara, Shello Silverius menunjukkan kemampuannya.
Shello, 23, mendapat pujian tinggi daripada ketua jurulatih Malaysian Tigers, Arul Selvaraj yang kagum melihat perkembangannya terutama dalam sesi latihan sebelum berlepas ke Jakarta baru-baru ini.
Bagi Arul, penyerang dari Sabah itu adalah salah seorang penggempur utama di bahagian serangan berdepan cabaran Kumpulan B menentang Korea Selatan, Oman dan Bangladesh di Stadium Gelora Bung Karno nanti.
“Shello berbakat, muda dan bertenaga serta mempunyai kekuatan fizikal. Dia paling cergas, rajin dan sentiasa mencapai markah tertinggi berdasarkan laporan GPS dalam latihan.
“Saya agak keras dengannya sewaktu awal sesi latihan tetapi dia tunjukkan kematangan yang bagus. Buat masa ini, dia adalah salah seorang penyerang utama di bahagian depan,” kata Arul.
Selain Shello, jentera serangan skuad negara turut diperkuatkan dengan kehadiran Muhammad Shahril Saabah, Norsyafiq Sumantri, Muhammad Azrai Aizad Abu Kamal dan penggempur utama, Faizal Saari.

Malaysian Tigers memasang misi untuk menempatkan diri dalam kelompok empat terbaik bagi melayakkan diri ke pentas Piala Dunia 2023 yang akan diadakan di India dari 13 hingga 29 Januari tahun depan.
Sebagai rekod, skuad negara akan membuka tirai Piala Asia 2023 menentang Oman pada Isnin ini diikuti Korea Selatan (Selasa) sebelum melengkapkan saingan Kumpulan B berdepan Bangladesh (Khamis). – KOSMO! ONLINE


Beri anak makanan basi kerana mahu jimat elektrik peti sejuk
Oleh KOSMO!

19 Mei 2022, 5:00 pm
LONDON – Tindakan segelintir ibu bapa di Britain yang bertindak menutup suis peti sejuk pada waktu malam bagi menjimatkan penggunaan elektrik dikhuatiri menjadi faktor penyebab anak-anak jatuh sakit akibat keracunan, lapor akhbar Metro UK, semalam.
Sebuah organisasi kebajikan, Truro Food Bank mendakwa banyak kes melaporkan kanak-kanak mengalami sakit perut kerana memakan makanan basi yang dibiarkan dalam peti sejuk tanpa elektrik.
Selain itu, terdapat beberapa kejadian di mana kanak-kanak terpaksa pergi ke sekolah dengan pakaian yang tidak dicuci kerana ibu bapa bermati-matian cuba menjimatkan penggunaan tenaga.
Kakitangan di bank makanan berkata, derma masyarakat kepada badan kebajikan telah menurun dan permintaan untuk makanan pula makin meningkat, sekali gus memberi tekanan lebih kepada masyarakat berpendapatan rendah.
Pengurus Truro Food Bank, Simon Fann memberitahu, pihaknya mula menerima laporan kes kanak-kanak mengalami keracunan makanan sejak akhir-akhir ini.
“Tahap keperluan makanan semakin meningkat dan mengatasi derma yang kami peroleh pada masa ini.

“Itu mungkin menunjukkan bahawa orang yang biasanya mampu menderma kini bergelut bagi memastikan bekalan makanan mereka sendiri mencukupi,” jelas Fann.
Dianggarkan setengah juta kanak-kanak Britain akan berada dalam ‘kemiskinan mutlak’ menjelang akhir tahun ini kerana tahap gaji minimum yang bergelut untuk bersaing dengan rekod paras inflasi.
Kenaikan cukai dan bil tenaga juga membawa kepada kejatuhan terbesar dalam taraf hidup di negara itu dalam tempoh 70 tahun. – Agensi


Gaduh berebut petak parkir, hantar surat layang
Oleh NURUL AIN NATASHA MAZLAN

19 Mei 2022, 4:14 pm
PETALING JAYA – Seorang pemilik rumah berang sehingga menghantar surat layang kepada individu yang didakwa cuba merebut petak parkir miliknya di sebuah kawasan perumahan.
Menerusi satu perkongsian di laman Twitter, lelaki menujukan surat layang itu kepada individu yang cuba merampas petak parkirnya walaupun dia telah menanda petak berkenaan.
“Ini parkir orang. Kalau dah letak ‘tanda’ kerusi itu bermakna parkir tersebut milik seseorang. Suka hati nak ambil parkir aku, pandai pula pulangkan kerusi itu ke rumah aku. Cerdik ke bengap?,” luah pemilik rumah itu.
Difahamkan kejadian berebut parkir berkenaan berlaku di salah sebuah kawasan perumahan flat, namun tidak dinyatakan dengan jelas lokasinya.
Susulan perkongsian itu, rata-rata pengguna telah meninggalkan pelbagai komen termasuk daripada penduduk setempat.
“Siapa cepat dia dapat,” tulis Muhammad Shukri.

“Beli parkir itu baru boleh cakap awak punya parkir. Tak letak kerusi pun orang tak berani nak ambil,” komen pengguna lain.
Turut meninggalkan komen adalah seorang lagi pengguna dikenali sebagai Fasha Ridzwan.
“Yang bengapnya diri sendiri. Duduk flat berlagak macam duduk kondominium mewah,” ujarnya. – KOSMO! ONLINE.


KPDNHEP patah aktiviti sindiket seludup diesel bersubsidi
Oleh MOHD AZLI ADLAN

19 Mei 2022, 3:43 pm
MARANG – Kementerian Perdagangan Dalam Negeri dan Hal Ehwal Pengguna (KPDNHEP) berjaya mematahkan aktiviti penyeludupan diesel bersubisidi dalam serbuan di sebuah stesen minyak di Wakaf Tapai di sini malam tadi.
Seorang lelaki berusia 30-an disyaki anggota sindiket tersebut ditahan ketika sedang memindahkan minyak diesel bersubsidi ke sebuah lori tangki dalam serbuan pada pukul 9.30 malam itu.
Pengarah KPDNHEP Terengganu, Saharuddin Mohd. Kia berkata, serbuan berkenaan berjaya menyita 16,380 liter minyak diesel dan sebuah lori tangki yang bernilai keseluruhan RM83,217.
“Risikan selama hampir seminggu mengesyaki sindiket ini memindahkan minyak diesel bersubsidi dari beberapa stesen minyak menggunakan lori yang telah diubahsuai.
“Siasatan awal mendapati mereka membeli minyak diesel bersubsidi berkenaan namun pemindahan bahan kawalan itu tidak mendapat kebenaran Pengawal Bekalan,” katanya di sini hari ini.
Saharuddin berkata, siasatan lanjut akan dilakukan bagi mengenalpasti rantaian pengedaran minyak diesel bersubsidi yang diseludup tersebut.

Tambah beliau, pengusaha stesen-stesen minyak terlibat juga tidak akan terlepas daripada siasatan kes penyeludupan berkenaan.
“Suspek ditahan bagi membantu siasatan di bawah Akta Kawalan Bekalan 1961 yang memperuntukkan denda RM1 juta atau penjara maksimum tahun atau kedua-duanya jika sabit kesalahan. – KOSMO! ONLINE


Anggota JPJ menyamar penumpang cekup 4 pemandu kereta sapu
Oleh ROSLIZA MOHAMED

19 Mei 2022, 3:51 pm
KOTA BHARU – Penyamaran empat anggota Jabatan Pengangkutan Jalan (JPJ) Kelantan sebagai penumpang kereta sapu di Terminal Bas Lembah Sireh di sini hari ini berjaya menahan empat pemandu  di kawasan tersebut.
Keempat-empat lelaki yang memandu kereta jenis Proton Persona, Proton Iswara, Perodua Bezza dan kenderaan pelbagai guna (MPV) jenis Toyota Avanza ditahan di beberapa lokasi berasingan sekitar Kubang Kerian serta di depan Pejabat JPJ Panji di sini.
Pengarah JPJ Kelantan, Mohd. Misuari Abdullah berkata, anggota JPJ membuat penyamaran itu selepas satu video pertengkaran antara pemandu e-hailing dan pemandu kereta sapu tular di media sosial kelmarin.
Menurutnya, dalam operasi itu, pemandu kereta sapu Proton Persona bertindak melarikan siri sejauh 11 kilometer dari Pejabat JPJ di Panji ke bulatan Pasir Pekan dekat Tumpat selepas menurunkan salah seorang anggota JPJ yang melakukan penyamaran.
“Dalam kejadian itu, pemandu itu bertindak agresif sehingga hampir menyeret anggota JPJ dan melarikan diri ke bulatan Pasir Pekan sebelum suspek ditahan di kawasan tersebut.
“Tiga lagi pemandu kereta sapu terus ditahan selepas mereka menurunkan anggota JPJ yang menyamar di beberapa lokasi di Kubang Kerian,” katanya pada sidang akhbar Ops Sapu di Bahagian Penguat Kuasa JPJ, Panji di sini hari ini.

Menurut Mohd. Misuari, siasatan awal mendapati, kegiatan kereta sapu sudah beroperasi selama lebih lima tahun di Terminal Bas Lembah Sireh dan ia semakin berleluasa sejak kebelakangan ini.
Katanya, kegiatan itu juga dipercayai menjejaskan pendapatan pemandu teksi dan e-hailing yang berdaftar secara sah dengan pihak berwajib. – KOSMO! ONLINE


Ustaz memang sakit, saya sendiri lihat kulit dia’ – Jurusolek
Oleh HARRITH HISHAM

19 Mei 2022, 4:23 pm
PETALING JAYA – Keadaan kesihatan penceramah bebas, Datuk Mohd. Kazim Elias dipercayai mengalami penyakit misteri menimbulkan pelbagai tanggapan dan reaksi.
Susulan itu, pelbagai spekulasi juga turut dilemparkan ke arahnnya berikutan sebuah gambar yang tular di media sosial.
Bagaimanapun, seorang jurusolek, Fatimah Ishak tampil memberi penjelasan mengenai perkara tersebut.
Menurutnya, gambar berkenaan diambil ketika dia sedang menyolek Ustaz Kazim Elias bagi pengambaran filem Zin Zin Ala Kazim baru-baru ini.
“Sebelum memulakan kerja, ustaz minta duduk di depan dia dan dia bacakan doa supaya saya selamat dan dilindungi Allah sepanjang penggambaran filem.
“Dia risau saya takut. Ustaz memang sakit, saya sendiri lihat keadaan kulit dia,” katanya dalam satu hantaran di Facebook, semalam.

Fatimah berkata, dia berharap dan mendoakan agar kesihatan Ustaz Kazim Elias pulih seperti sedia kala.
“Semoga ustaz sembuh dan boleh menjalani kehidupan normal seperti orang lain,” ujarnya. – KOSMO! ONLINE


Duo petanque pasang impian ke Olimpik
Oleh MUHAMMAD ZUHAILY BADLISHAH

19 Mei 2022, 4:44 pm
GANDINGAN petanque wanita negara, Nur Ain Syuhada Mohd. Asri dan Nur Thahira Tasnim Abdul Aziz mengimpikan kejayaan di pentas lebih tinggi selepas menempa sejarah pada Kejohanan Dunia 2022.
Kedua-dua atlet berusia 25 tahun itu mencipta sejarah baharu sukan petanque negara apabila meraih pingat perak buat kali pertama di Kejohanan Dunia yang berlangsung di Karslunde, Denmark baru-baru ini.
Bagi Thahira Tasnim, dia berharap dapat menaiki podium di pentas tertinggi seperti Sukan Olimpik sekiranya sukan petanque dapat dipertandingkan suatu hari nanti.
“Kami pernah pasang impian ke Sukma (Sukan Malaysia) bersama-sama dan sudah tercapai. Sekarang kami pun dah menang bersama-sama di Kejohanan Dunia.
“Kalau petanque ada dianjurkan di Olimpik, memang kami sasarkan untuk bermain di pentas tertinggi seperti itu,” katanya selepas tiba di Lapangan Terbang Antarabangsa Kuala Lumpur (KLIA) pada Selasa lalu.
SKUAD petanque negara berjaya meraih satu pingat perak dan satu gangsa pada Kejohanan Dunia 2022. – MBSF
Dua pemain yang berasal dari Bandar Muadzam Shah, Pahang itu meraih pingat perak selepas tewas kepada gandingan Sepanyol yang juga bekas juara dunia dengan keputusan 2-13 di perlawanan akhir Kejohanan Dunia 2022.

Mengulas lanjut, Ain Syuhada yang turut memenangi gangsa dalam acara individu wanita, menyifatkan keserasian mereka selepas bersama sejak berusia 11 tahun adalah kunci utama kepada kejayaan tersebut.
“Kami juga mendapat sokongan daripada para penyokong di sana. Bila kami tak menjadi, mereka tepuk tangan, jerit ‘Malaysia Boleh’, ‘Malaysia Bravo’ untuk menaikkan semula semangat kami.
“Kami cuma sasarkan peringkat suku akhir tetapi dapat masuk final dan menang perak adalah bonus. Saya cuba yang terbaik untuk Malaysia kerana ini adalah tanggungjawab dan amanah,” jelasnya. – KOSMO! ONLINE


Gaji jururawat di Singapura, semahal doktor pakar di Malaysia
Oleh MOHAMAD FAIZAL HASHIM

19 Mei 2022, 4:36 pm
JOHOR BAHRU – Johor berdepan dengan masalah kekurangan antara 15,000 hingga 18,000 jururawat di negeri ini setelah ramai yang berhijrah dan bekerja dalam sektor perkhidmatan kesihatan di Singapura.
Pengerusi Jawatankuasa Kesihatan dan Perpaduan negeri, Ling Tian Soon berkata, kerajaan Negeri akan mengadakan pertemuan dengan Menteri Kesihatan, Khairy Jamaluddin bagi membincangkan isu tersebut.
Beliau berkata, kekurangan tenaga kerja itu bukan hanya melibatkan para jururawat malah kekurangan doktor melibatkan beberapa hospital di negeri ini disebabkan menerima tawaran yang lebih baik.
Katanya, ketika ini, nisbah seorang jururawat adalah untuk 297 pesakit berbanding nisbah yang sepatutnya iaitu seorang jururawat untuk 200 pesakit.
“Kita juga menjangkakan lebih ramai akan pergi bekerja di Singapura kerana nilai ringgit yang semakin susut ketika ini. Walaupun begitu saya percaya ramai jurutawat yang masih mahu berkhidmat di negara ini,”katanya selepas menyempurnakan Majlis Perasmian Sambutan Hari Jururawat Peringkat Negeri Johor di Pusat Konvensyen Persada Antarabangsa di sini hari ini.
Difahamkan antara sebab jururawat kita berkerja di Singapura kerana menerima gaji menerima seperti gaji seorang doktor pakar di Malaysia apabila sudah ditukar matawang.

Tian Soon berkata, setakat ini terdapat 12,533 jururawat di negeri ini melibatkan 8,777 jururawat yang berkhidmat di hospital kerajaan, 19 berstatus jururawat kontrak dan 3,737 adalah jururawat di hospital swasta.-KOSMO! ONLINE


Mayat pegawai kanan Jabatan Imigresen ditemui
Oleh ROSALWANI CHE SOH

19 Mei 2022, 4:29 pm
KOTA BHARU – Mayat seorang pegawai kanan Jabatan Imigresen Malaysia (JIM) Kelantan yang terjun ke dalam Sungai Kelantan dari Jambatan Sultan Yahya Petra di sini pada Isnin lalu ditemui hari ini.
Jenazah Mohd. Khairulnizam Omar, 46, dijumpai dalam keadaan terapung di sekitar kawasan Kampung Penambang di sini iaitu kira-kira empat kilometer dari lokasi dia dipercayai terjun kira-kira pukul 11.30 pagi tadi.
Kakak mangsa, Kamariati Othman, 56, berkata, dia dan keluarga amat bersyukur dengan penemuan mangsa selepas hampir tiga hari hilang selepas dipercayai lemas di Sungai Kelantan.
Katanya, pengesahan dan pengecaman mayat adiknya itu turut dibuat oleh salah seorang ahli keluarganya ketika jenazah mangsa dibawa naik dari kawasan ditemui oleh pasukan penyelamat.
“Ahli keluarga kami sudah membuat pengecaman mayat Mohd. Khairulnizam atau dipanggil Adik Yo. Memang sah itu mayatnya kerana mayat itu lengkap berpakaian baju kerja.
“Keadaan mangsa seperti sedang tidur malah badannya juga tidak mengalami kecederaan teruk. Kami amat bersyukur dan menerima takdir kematian adik dan sekurang-kurangnya ada tanda kubur untuk mengebumikannya nanti,” katanya ketika dihubungi Kosmo! hari ini.

Tambahnya, jenazah mangsa telah dibawa ke Hospital Raja Perempuan Zainab II (HPPZ II) di sini untuk dibedah siasat dan akan dikebumikan selepas solat isyak hari ini di Tanah Perkuburan Islam di Paloh Tetian, Pasir Mas.
Sementara itu, Ketua Polis Daerah Kota Bharu, Asisten Komisioner, Mohd. Rosdi Daud berkata, pihaknya mengesahkan mangsa yang dijumpai itu merupakan mayat Mohd. Khairulnizam.
Katanya, mayat mangsa telah dibawa ke HRPZ II untuk dibedah siasat dan siasatan lanjut berhubung kes itu sedang dijalankan. – KOSMO! ONLINE


PKNS mampu untung RM300 juta
Oleh MOHD YUNUS YAKKUB

19 Mei 2022, 4:23 pm
SHAH ALAM – Kerajaan negeri menjangka Perbadanan Kemajuan Negeri Selangor (PKNS) mampu  beroleh keuntungan sehingga lebih RM300 juta tahun ini.
Menteri Besar Selangor, Datuk Seri Amirudin Shari berkata, unjuran itu susulan daripada inisiatif penyusunan semula pelaburan dan elemen korporat yang dilaksanakan syarikat, selain perkembangan positif dalam sektor pembinaan.
“Dua tahun lepas, kami rugi RM500 juta dan tahun 2021 catat untung RM30 hingga RM40 juta. Ini menunjukkan pelan jangka pendek dan panjang berjalan dengan baik.
“Bagi tahun ini, kami jangka antara RM200 hingga RM300 juta (keuntungan),” katanya ketika ditemui pemberita selepas menghadiri rumah terbuka PKNS di Pusat Konvensyen Shah Alam, hari ini.
Majlis tersebut dihadiri lebih 2,000 orang termasuk Ketua Pegawai Eksekutif PKNS, Datuk Mahmud Abbas.
Amirudin Shari bercakap kepada pemberita pada Majlis Jalinan Aidilfitri PKNS. Foto oleh ZULFADHLI ZAKI
Amirudin memberitahu, pandemik Covid-19 yang melanda menyebabkan sebahagian kedudukan akaun mencatatkan nilai negatif pada 2020 akibat berlakunya rosot nilai.

Ujarnya, apabila rosot nilai pelaburan berjaya diatasi, PKNS berjaya mencatatkan keuntungan, menunjukkan kekuatan perniagaan anak syarikat kerajaan negeri itu masih ada.
“PKNS sudah berusia 50 tahun dan banyak perubahan, penyusunan perlu dilakukan dengan memfokuskan kepada adaptasi perubahan semasa.
“Justeru, PKNS harus keluar daripada comfort zone (zon selesa) agar tidak hanya terkenal pada sektor perumahan dan pembinaan malah boleh memenuhi perkara-perkara lain yang diminta oleh pasaran,” jelasnya. – KOSMO! ONLINE


WiPers sasar juara keseluruhan SUKMA XX, MSN 2022
Oleh PETAH WAZZAN ISKANDAR

19 Mei 2022, 5:07 pm
PUTRAJAYA – Kontinjen Wilayah Persekutuan (WiPers) mahu menjuarai semua kategori yang dipertandingkan dalam Sukan Malaysia (SUKMA) XX, Majlis Sukan Negara (MSN) 2022 pada September depan.
Menteri Wilayah Persekutuan, Datuk Seri Shahidan Kassim berkata, sasaran itu dibuat berdasarkan komitmen pasukannya yang mahu menjadi negeri paling banyak mendapatkan pingat terutama emas berdasarkan kejayaan WiPers muncul naib juara sebelum ini.
Katanya, pihaknya sudah menyusun pelbagai strategi dan pendekatan yang mampu memantapkan atlet sedia ada.
“Apabila kita masuk sesuatu pertandingan, kita mahu menjadi johan dan melihat penampilan atlet serta pengurusan WiPers, sudah pasti untuk menjuarai semua kategori tidak menjadi masalah.
“Buat masa ini, kita ada 587 atlet melibatkan 31 acara dan kita akan melakukan penyusanan atlet bagi membolehkan apa yang disasarkan tercapai,” katanya hari ini.
Beliau ditemui selepas majlis penyerahan watikah pelantikan Pengurus SUKMA XX, MSN 2022 di Menara Seri Wilayah di sini.

Dalam majlis itu, Ketua Setiausaha Kementerian Wilayah Persekutuan (KWP), Datuk Seri Rosida Jaafar dilantik sebagai Ketua Kontinjen WiPers untuk temasya SUKMA XX, MSN 2022.
Turut dilantik tiga Timbalan Ketua Kontinjen iaitu Pengarah Eksekutif (Perancangan) Dewan Bandaraya Kuala Lumpur, Datuk Sulaiman Mohamed; Naib Presiden Kanan (Perkhidmatan Korporat) Perbadanan Putrajaya, Datuk Fadlun Mak Ujud dan Timbalan Ketua Pegawai Eksekutif (Pengurusan) Perbadanan Labuan, Rithuan Mohd. Ismail.
Sementara itu Pengarah MSN Wilayah Persekutuan, Dr. Hasnul Faizal Hussin Amri berkata, pihaknya akan mengadakan mesyuarat pada Julai ini untuk menyusun dan memuktamadkan atlet bagi membolehkan proses latihan yang dirancang berjalan lancar.
“Mesyuarat ini bagi menyemak kategori apa yang dipertandingan kerana dalam mesyuarat MSN terdahulu, ada sukan yang tidak dipertandingkan berikutan tiada pembabitan negeri lain.
“Bulan Mei dan Jun ini adalah tempoh kritikal untuk semua atlet.. Disusuli program khas, kita akan menilai mereka yang berpotensi bagi memastikan SUKMA ini milik Wilayah Persekutuan,” katanya. – KOSMO! ONLINE


Selangor bakal keluar ruminan ayam
Oleh ISKANDAR SHAH MOHAMED

19 Mei 2022, 3:39 pm
SHAH ALAM – Selangor bakal  mengeluarkan makanan ruminan atau ternakan sendiri terutama ayam bagi mengawal isu bekalan dan harga pasaran di negeri ini.
Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani Selangor, Ir. Izham Hashim berkata, ini hasil kerjasama menerusi penyelidikan dijalankan Universiti Kebangsaan Malaysia (UKM) sejak dua tahun lalu.
Katanya, kaedah makanan alternatif ayam itu dilihat menunjukkan keberkesanan dan impak positif di Kedah.
“Menerusi program ruminan bersama UKM itu, harga makanan ayam bagi satu kilogram (kg) dapat dikurangkan daripada RM1.70 kepada hanya 70 sen.
“Justeru, kita (kerajaan negeri) memuktamadkan untuk turut menggunakan kaedah sama di Selangor nanti,” katanya ketika ditemui pada majlis Jalinan Aidilfitri Perbadanan Kemajuan Negeri Selangor (PKNS) di sini, hari ini.
Pada 25 April lalu, Kosmo! melaporkan kerajaan negeri akan memulakan projek penanaman jagung khusus untuk makanan ayam selepas Aidilfitri bagi mengatasi isu kenaikan harga makanan ternakan itu.

Projek tanaman itu dijalankan atas tanah seluas 400 ekar di Negeri Sembilan manakala 300 ekar lagi di negeri ini. -KOSMO!ONLINE


Waris banduan kena kanser dicari
Oleh NUR ALINA HASSAN

19 Mei 2022, 2:51 pm
MUAR – Pusat Pemulihan Akhlak, Jabatan Penjara Muar sedang mengesan waris seorang banduan yang kini kritikal dan sedang dirawat di Hospital Pakar Sultanah Fatimah (HPSF).
Ketua Inspektor, Noorshahrizan Johar berkata, warga emas dikenali sebagai Chu Chee Kiong, 63, ditahan di Penjara Satelit Ledang pada 21 April lalu di bawah Seksyen 15(1)(a) Akta Dadah Berbahaya 1952.
“Dia yang masih bujang kini kritikal akibat kanser yang masih belum diketahui dan telah merebak sehingga ke tulang serta otak. Justeru, pihak keluarga dikehendaki bagi urusan dengan pihak hospital.
“Alamat terakhir keluarga adalah di Jalan Naga 5, Taman Harmoni 1, Johor Bahru dan Taman Merlimau Baru, Melaka,”katanya dalam satu kenyataan.
Mereka yang mempunyai maklumat mengenai waris Chee Kiong boleh menghubungi Noorshahrizan di talian 014-2684711 atau Inspektor Hairul Azhar Osman di 011-31758694.-KOSMO! ONLINE


Penutupan ladang ayam tiada kaitan dengan kartel
Oleh SITI A'ISYAH SUKAIMI

19 Mei 2022, 3:31 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menjelaskan, penutupan ladang ayam selama dua hari oleh syarikat pengeluar tiada kaitan dengan kartel.
Menterinya, Datuk Seri Alexander Nanta Linggi berkata, pihaknya sudah menerima surat penjelasan daripada syarikat tersebut yang akan melakukan penutupan ladang untuk tempoh tersebut.
Alexander
“Penjelasan mereka tidak menampakkan seolah-olah kartel untuk mengambil keuntungan berlebihan. Ia ditutup hanya dua hari sebab dia kata, biasanya ayam boleh membesar sehingga mencapai 1.8 kilogram (kg) dan sebagainya.
“Tetapi ayam mereka yang nak tutup ini hanya sampai 1.1 kg dan kecil, jadi mereka tidak mahu bekalkan ayam kecil dengan berat sebegini kerana mengundang masalah persepsi pengguna, kenapa ayam kecil dan sebagainya,” katanya pada sidang akhbar selepas perhimpunan bulanan KPDNHEP di sini hari ini.
Beliau berkata, selain itu, syarikat tersebut juga mahu menjaga nama mereka sebagai pengeluar ayam sekali gus mengelakkan timbul masalah lain.
Terdahulu, media melaporkan, sekumpulan kartel industri ternakan ayam didakwa merancang menutup ladang ternakan pada Sabtu dan Ahad ini sebagai protes kepada kerajaan yang dikatakan lambat melakukan bayaran subsidi harga ayam sebanyak 60 sen. -KOSMO! ONLINE


Pegawai Jakoa dituduh terima suapan RM300
Oleh NORHAFIZAN ZULKIFLI

19 Mei 2022, 2:41 pm
KUANTAN – Padah menerima suapan berjumlah RM300, seorang Penolong Pegawai Pertanian di Jabatan Kemajuan Orang Asli (Jakoa) daerah Lipis dihadapkan ke Mahkamah Sesyen Kuantan di sini hari ini.
Bagaimanapun tertuduh, Ahmad Akmi Mohamad yang berhadapan dua pertuduhan mengaku tidak bersalah selepas semua pertuduhan dibacakan jurubahasa di hadapan Hakim Datuk Ahmad Zamzani Mohd Zain.
Berdasarkan kertas pertuduhan pertama, Ahmad Akmi didakwa menerima suapan wang tunai tanpa balasan sebanyak RM200 daripada individu diketahuinya mempunyai hubungan kerja-kerja rasminya sebagai Penolong Pegawai Pertanian di Jakoa Lipis.
Tertuduh melakukan kesalahan tersebut di sebuah kedai mamak Tempoyang di Kuala Lipis, kira-kira pukul 4 petang pada 5 Januari lalu.
Bagi pertuduhan kedua, tertuduh sekali lagi didakwa menerima suapan tanpa balasan wang tunai bernilai RM100 melalui mesin deposit tunai berdasarkan perkara dan individu yang sama di Bank CIMB cawangan Mentakab, kira-kira pukul 1 tengah hari pada 7 Januari lalu.
Pendakwaan mengikut Seksyen 165 Kanun Keseksaan dikendalikan Timbalan Pendakwa Raya dari Suruhanjaya Pencegahan Rasuah Malaysia (SPRM), Siti Sarah Zainal Abiddin.

Mahkamah membenarkan tertuduh diikat jamin RM4,000 dengan seorang penjamin dengan beberapa syarat termasuk perlu melaporkan diri di pejabat SPRM terdekat sehingga perbicaraan kes itu selesai serta menyerahkan dokumen perjalanan.
Mahkamah menetapkan 20 Jun depan sebagai tarikh sebutan semula kes dan lantikan peguam.-KOSMO! ONLINE


Vape perisa dadah MDMA dijual RM150 sebotol terbongkar
19 Mei 2022, 3:20 pm
KUALA LUMPUR – Taktik sebuah sindiket menjual dan mengedar dadah jenis methylenedioxy-methamphetamine (MDMA) dalam bentuk perasa rokok eletronik atau ‘vape’ terbongkar dengan penahanan lima individu dalam tiga serbuan berasingan di sekitar Lembah Klang, kelmarin.
Ketua Polis Daerah Sentul Asisten Komisioner Beh Eng Lai berkata, melalui serbuan pertama, pihak polis memberkas seorang lelaki tempatan berusia 23 tahun di sebuah kondominium di Jalan Kuching, di sini kelmarin yang disyaki terbabit dengan kegiatan pengedaran dadah.
“Hasil soal siasat terhadap suspek membawa kepada serbuan kedua di sebuah rumah di Petaling Jaya, Selangor, yang disyaki beroperasi sebagai pusat memproses dadah.
“Dua lelaki dan seorang remaja perempuan berusia antara 14 hingga 28 tahun berjaya dicekup, remaja tersebut dipercayai teman wanita kepada salah seorang suspek,” ujarnya pada sidang akhbar selepas menghadiri Perhimpunan Bulanan di Ibu Pejabat Polis Daerah (IPD) Sentul, dekat sini hari ini.
Menurutnya, seorang lagi suspek lelaki berusia 34 tahun ditahan di sebuah kondominium di Jalan Cemur, di sini pukul 11.30 malam tadi.
“Tangkapan dibuat selepas pihak polis mendapat maklumat daripada kesemua suspek yang ditahan berkaitan rakan mereka yang menjalankan kegiatan mengedar dadah di sekitar kawasan Dang Wangi.

“Secara keseluruhannya, kita berjaya merampas sebanyak 4,210 mililiter (ML) dadah sintetik jenis MDMA dan air ketum sebanyak 7,000 ML yang dianggarkan bernilai RM210,570,” katanya.
Jelas beliau lagi, sindiket berkenaan dipercayai aktif sejak tahun lalu dengan menjual dadah di dalam botol perasa ‘vape’ bersaiz 10 milliliter (ML) di sekitar Lembah Klang pada harga RM150 sebotol.
“Hasil tangkapan dan rampasan itu, kita yakin dapat menumpaskan satu sindiket pengedaran dadah di sekitar Lembah Klang,” katanya. -KOSMO! ONLINE


Zah dinobat Tokoh Guru Terengganu
Oleh MOHD AZLI ADLAN

19 Mei 2022, 2:44 pm
KUALA NERUS – Bekas Pengetua Sekolah Menengah Kebangsaan (SMK) Padang Midin, Zah Mohamad, 63, dinobat sebagai Tokoh Guru Terengganu hari ini.
Beliau yang mengabdikan diri selama 35 tahun sebagai pendidik terharu dan menganggap pengiktirafan tersebut amat besar buat dirinya.
“Anugerah ini saya dedikasikan buat guru dan anak didik di SMK Padang Midin, sekolah terakhir saya berkhidmat sebelum bersara tiga tahun lalu.
“Hubungan baik dengan guru-guru dan pelajar (SMK Padang Midin) masih kekal sehingga hari ini,” katanya selepas menerima anugerah Tokoh Guru Terengganu sempena sambutan Hari Guru peringkat negeri di sini hari ini.
Beliau menerima wang tunai RM5,000, selempang, pingat, persalinan songket dan telekung, jam tangan, tudung, plak dan sijil penghargaan daripada Menteri Besar Terengganu, Datuk Seri Dr. Ahmad Samsuri Mokhtar.
Zah berkata, prinsip ikhlas mengajar dan mengasihi anak murid telah diamalnya sejak hari pertama bergelar guru pada tahun 1984.

Jelas beliau, hubungannya dengan kebanyakan pelajar yang sebahagiannya sudah berkerjaya kekal akrab sehingga kini. – KOSMO! ONLINE


Warga emas maut kereta dipandu rempuh tol
19 Mei 2022, 3:24 pm
RAWANG – Seorang lelaki warga emas maut selepas kereta yang dipandunya merempuh Plaza Tol Taman Rimba Templer, di Lebuh Raya Kuala Lumpur-Kuala Selangor (LATAR) di sini hari ini.
Pengarah Bomba Selangor, Norazam Khamis berkata, pihaknya menerima panggilan kejadian pada pukul 11.44 pagi sebelum tujuh anggota dari Balai Bomba dan Penyelamat Rawang dikejarkan ke lokasi.
“Sebaik tiba di tempat kejadian didapati kemalangan berlaku melibatkan sebuah kereta jenis Toyota Vios yang dipandu seorang lelaki tempatan berusia 65 tahun.
“Kenderaan tersebut telah merempuh tembok penghadang di pondok tol, bagaimanapun mangsa tidak tersepit,” ujarnya dalam kenyataan hari ini.
Menurutnya, mangsa berjaya dikeluarkan pasukan penyelamat namun disahkan meninggal dunia oleh pegawai perubatan Kementerian Kesihatan (KKM). – KOSMO! ONLINE


3,000 bakal haji terima manfaat insentif Haji Muassasah Selangor
Oleh MOHD YUNUS YAKKUB

19 Mei 2022, 3:34 pm
SHAH ALAM – Kerajaan negeri memperkenalkan semula insentif Haji Muassasah Selangor yang akan memberikan manfaat kepada 3,000 bakal haji di Selangor.
Menteri Besar Selangor, Datuk Seri Amirudin Shari berkata, ia melibatkan peruntukkan sebanyak RM1.5juta yang diurusetiakan oleh Pemerbadanan Menteri Besar Selangor (MBI) sebagai sebahagian tanggungjawab sosial korporat (CSR) anjuran mereka.
Katanya, penerima insentif akan menerima sumbangan wang tunai dari kerajaan negeri sebanyak RM500 beserta kit cenderamata mengandungi beg, penyahkuman tangan, losyen, pelembap bibir, tuala muka serta tisu basah.
“Urusan permohonan insentif ini akan dijalankan selama tiga bulan bermula 23 Mei hingga 31 Ogos depan melalui Pusat Khidmat Ahli Dewan Negeri (ADN) dan Penyelaras Dewan Undangan Negeri (DUN) seluruh Selangor.
“Bakal jemaah haji yang berminat hanya perlu membawa kad pengenalan serta salinan surat tawaran mengerjakan haji muassasah yang lengkap dengan maklumat penerbangan sewaktu membuat permohonan,” katanya dalam kenyataan hari ini. -KOSMO!ONLINE


Cuaca buruk di Selangor, Pahang dan Johor petang ini
Oleh HARRITH HISHAM

19 Mei 2022, 3:15 pm
PETALING JAYA – Ribut petir, hujan lebat berserta angin kencang diramalkan melanda beberapa kawasan di Semenanjung termasuk Sabah dan Sarawak pada petang ini.
Jabatan Meteorologi (MetMalaysia) dalam kenyataan berkata, keadaan tersebut dijangkakan berlarutan sehingga lewat petang nanti.
“Di Selangor ia melibatkan daerah Klang, Petaling, Kuala Langat dan Sepang serta keseluruhan kawasan Kuala Lumpur dan Putrajaya.
“Selain itu, hujan lebat di Pahang dijangkakan tertumpu pada kawasan Rompin manakala di Johor membabitkan Kluang, Mersing dan Kulai,” katanya.
Sementara itu, keadaan sama turut diramalkan berlaku di Sarawak melibatkan Kuching, Samarahan, Betong (Saratok dan Kabong), Mukah (Matu dan Dalat) dan Limbang (Lawas).
Di Sabah pula, ia membabitkan Pedalaman (Sipitang), Pantai Barat (Tuaran dan Kota Belud), Tawau (Kunak dan Lahad Datu) dan Sandakan (Kinabatangan dan Sandakan).

Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Wang Kelian lokasi panas penyeludupan ketum
Oleh NUR NAZLINA NADZARI

19 Mei 2022, 3:11 pm
PADANG BESAR – Wang Kelian dikenal pasti sebagai kawasan panas penyeludupan daun ketum susulan kekerapan rampasan daun tumbuhan itu di kawasan tersebut sejak kebelakangan ini.
Terbaharu, lebih satu tan daun ketum bernilai RM30,450 dirampas di kebun getah di Kampung Wang Kelian awal pagi semalam.
Pegawai Pemerintah Batalion 18 Pasukan Gerakan Am (PGA), Superintendan Ramli Wan Salin berkata, pasukan risikannya menemui longgokan bungkusan daun ketum itu ketika melakukan rondaan di lokasi tersebut kira-kira pukul 3 pagi.
“Kita membuat pemerhatian lebih sejam di kawasan berkenaan, namun tiada sesiapa yang datang untuk mengambil daun ketum itu. Kesemua daun ketum seberat 1,015 kilogram (kg) itu kemudian dirampas.
“Daun ketum itu dipercayai dibawa ke situ pada hari yang sama kerana keadaan daun masih segar.” katanya pada sidang akhbar di sini hari ini.
Katanya, jarak lokasi dengan sempadan Malaysia-Thailand hanya kira-kira lima kilometer sahaja memudahkan penyeludup masuk untuk mengambil daun ini. – KOSMO! ONLINE


Suami jadi ‘bidan’ sambut anak kedua Elfira Loy
Oleh MOHAMMAD SHAHEMY AZMI

20 Mei 2022, 11:24 pm
PETALING JAYA – Pelakon Elfira Loy turut berkongsi keberkatan Jumaat bersama-sama Anzalna selepas selamat melahirkan cahaya mata keduanya hari ini.
Menerusi hantaran yang dimuat naik dalam Instagram, Elfira atau nama lengkapnya Nurul Elfira Loy Ahmad Sabri memaklumkan telah selamat melahirkan cahaya mata kedua, seorang bayi perempuan sekitar pukul 6.27 petang du sebuah pusat perubatan di Kuala Lumpur.
Lebih indah, kelahiran cahaya mata kedua itu disambut sendiri oleh suaminya, Farish Khairol Anuar.
“Saya ada banyak gambar menarik. Tapi saya sukakan yang ini. Subhanallah, ayah (suaminya) seperti seorang adiwira.
“Menangis mommy (ganti nama Elfira) tengok ayah sambut awak sendiri (anak kedua) ketika mommy mahu melahirkan awak. Alhamdulillah. Ini satu pengalaman menakjubkan,” tulisnya.
Dalam ruangan komen, rakan-rakan selebriti turut berkongsi rasa syukur dan gembira atas kelahiran bayi kedua pasangan itu.

“Alhamdulillah tahniah El dan Faris,” kata pelakon Sari Yanti.
“Pengalaman luar biasa. Tahniah untuk awak berdua,” kata penyanyi Cik Manggis.
“Alhamdulillah sudah sepasang,” komen penyanyi Nabila Razali.
Malah, pelakon Syatilla Malvin yang baru sahaja melahirkan cahaya mata ketiganya pada 9 Mei lalu turut meninggalkann komen mengusik Elfira.
“Pakat beranak semua artis Malaysia. Tahniah Elfira!” katanya.
Terdahulu,?Elfira yang mendirikan rumah tangga bersama Faris pada 1 Januari 2019 memiliki anak lelaki, Rayyan yang kini berusia dua tahun. – KOSMO! ONLINE


Anak minta ibu buang bapa ke tempat sampah, risau kahwin lain
Oleh KOSMO!

20 Mei 2022, 9:30 pm
JAKARTA – Sebuah klip video tular di media sosial Indonesia memaparkan seorang kanak-kanak perempuan meminta ibunya membuang bapanya ke tempat pembuangan sampah kerana bimbang lelaki itu berkahwin lain, lapor laman berita Suara.com.
Video itu dimuat naik dalam akaun TikTok @anakmamipintar.
Rakaman memaparkan seorang kanak-kanak sedang berbaring di dalam bilik sambil merengek meminta ibunya melakukan perkara sedemikian.
Kanak-kanak itu membuat permintaan tersebut kepada ibunya setelah mengetahui terdapat wanita cantik di tempat kerja bapanya.
Menurut kanak-kanak tersebut, bapanya tidak boleh bekerja dengan wanita cantik kerana risau dia akan menikah dengan rakan sekerjanya.
Video itu mendapat perhatian netizen di ruangan komen.

“Dia takut bapanya jatuh cinta dengan perempuan cantik itu, dia takut ibunya ditinggal,’’ tulis seorang netizen.
“Overthinking sejak kecil,’’ komen netizen lain. – Agensi


Datuk kahwini gadis 18 tahun
Oleh KOSMO!

20 Mei 2022, 8:30 pm
JAKARTA – Sebuah hantaran tular di media sosial Indonesia memaparkan seorang lelaki tua mengahwini gadis berusia 18 tahun, lapor laman berita Suara.com.
Hantaran itu dimuat naik pada akaun Facebook @Happy-wedding Planner. Ia memaparkan gadis bernama Via, 18, berkahwin dengan suaminya, H Sondani yang berusia 65 tahun.
Menurut akaun tersebut, H Sondani merupakan seorang pemilik tanah di kampungnya. Lelaki itu telah memberikan mas kahwin 500 juta rupiah (RM149,978) untuk isterinya.
Bukan itu sahaja, H Sondani turut memberikan rumah, kereta dan pakej menunaikan umrah kepada isterinya.
“Berkahwin itu nasib, mencintai itu takdir. Kamu boleh merancang untuk menikahi sesiapa sahaja tetapi tidak dapat merancang untuk mencintai siapa. Yang masih bujang, bersabarlah, mudah-mudahan segera kahwin,’’ demikian kapsyen pada hantaran berkenaan.
Akaun itu turut memuat naik beberapa gambar perkahwinan pasangan jarak umur 46 tahun itu. Penampilan kedua-duanya dilihat menyerlah di hari perkahwinan mereka.

Hantaran itu mendapat perhatian netizen di ruangan komen.
“Tidak mengira umur, yang penting banyak duit. Yang muda kalah dengan yang tua,’’ tulis seorang netizen.
“Percayalah kita sudah kalah kawan-kawan,’’ komen netizen lain. – Agensi


Tular lawat pesakit HIV, doktor tampil beri penjelasan
Oleh KOSMO!

20 Mei 2022, 10:36 pm
PETALING JAYA- Seorang doktor wanita tampil memberi penjelasan kepada orang ramai selepas gambarnya menyantuni kanak-kanak dijangkiti HIV dan Aids tular di laman media sosial baru-baru ini.
Doktor dikenali sebagai Shasa Aziz itu tampil membuat penjelasan bagi menepis stigma masyarakat yang masih beranggapan bahawa virus HIV boleh berjangkit sekiranya orang ramai menyantuni golongan itu.
Jelas doktor wanita itu, virus tersebut tidak akan berjangkit secara langsung sekiranya tiada luka terbuka sekali gus tidak mendatangkan sebarang masalah jika mahu berjumpa pesakit.
“Ramai yang terkejut tindakan Sha memegang adik Siti yang positif AIDS, pertama sekali, tujuan saya untuk bersedekah selain mahu hadiahkan Gift Box untuk meraikan anak-anak berkenaan, tidak sangka boleh bersua rapat.
“Untuk perkongsian, Sha dah buat pemeriksaan badan dan saya sihat serta tidak ada luka terbuka. Jadi, kita tidak datang bawa sarung tangan kerana HIV dan Aids tidak berjangkit melainkan ada luka terbuka,” katanya menerusi hantaran di Instagram.
Terdahulu, hantaran wanita itu tular di laman media sosial selepas ramai netizen mempersoalkan tindakannya melawat rumah perlindungan Persatuan Kebajikan Anak Kepada Pesakit HIV dan Aids Nurul Iman Malaysia (Pernim).

Katanya, dia turut teruja berjumpa pengasas Pernim, Norlina Alawi selepas menjejakan kaki ke rumah perlindungan itu berikutan menyifatkan wanita itu sebagai berjiwa besar.
“Selepas lancarkan Ola & Oli baru-baru ini, saya selalu fikir cara untuk membuat program sosial, jadi saya cuba menyantuni anak-anak HIV kerena mereka memerlukan makanan tambahan untuk tingkatkan imunisasi badan.
“Macam dalam video, saya sempat berbual dengan pesakit Aids yang kritikal bernama Siti dan Mama Norlina mengambil dia sebagai anak angkat seterusnya mengislamkan dia dan abangnya,” ujarnya. -KOSMO! ONLINE


604,457 warga asing masuki negara sejak 1 Mei
Oleh MOHD AZLI ADLAN

20 Mei 2022, 11:08 pm
KUALA NERUS – Ekonomi negara telah menunjukkan pertumbuhan amat positif sejak peralihan ke fasa endemik pada 1 Mei lalu.
Perdana Menteri, Datuk Seri Ismail Sabri Yaakob berkata, perkembangan positif terbabit termasuk sektor pelancongan yang merupakan antara sektor penyumbang utama Keluaran Dalam Negara Kasar (KDNK) Malaysia.
Beliau berkata, berdasarkan perangkaan Jabatan Imigresen Malaysia sehingga 12 Mei lalu, negara telah menerima kemasukan 604,457 warga asing sejak pembukaan semula pintu sempadan antarabangsa pada 1 April lalu.
“(Seramai) 93.8 peratus atau 567,025 orang daripada jumlah itu adalah pelancong.
“Di awal pengumuman pembukaan semula sempadan antarabangsa negara, kemasukan dua juta pelancong asing dengan pendapatan RM8.6 bilion telah disasar pada tahun ini,” katanya ketika merasmikan Majlis Rumah Terbuka Malaysia (MRTM) Aidilfitri di sini malam ini.
Program di pekarangan Jambatan Angkat Kuala Terengganu yang dimeriahkan hampir 50,000 pengunjung turut dihadiri Menteri Pelancongan, Seni dan Budaya, Datuk Seri Nancy Shukri dan Menteri Besar Terengganu, Datuk Seri Ahmad Samsuri Mokhtar.

Ismail Sabri berkata, beliau optlimis rakyat Malaysia pasti dapat bangkit semula untuk hidup aman dan harmoni dengan bekerja keras dalam meningkatkan ekonomi negara.
Jelas beliau, usaha tersebut dapat menterjemahkan nilai keterangkuman, kebersamaan dan kesyukuran hidup sebagai keluarga besar, Keluarga Malaysia. – KOSMO! ONLINE


Pembeli McDonald’s di Russia akan menjenama semula restoran
Oleh KOSMO!

20 Mei 2022, 9:00 pm
MOSCOW – McDonald’s mengumumkan telah menemui pembeli tempatan untuk perniagaannya di Russia selepas perang di Ukraine mendorong rangkaian restoran makanan segera itu meninggalkan negara tersebut, lapor Badan Penyiaran British (BBC) semalam.
Alexander Govor yang kini mengendalikan 25 restoran McDonald’s di Siberia akan mengambil alih rangkaian restoran dan kakitangan syarikat itu. Beliau akan mengendalikannya di bawah jenama baharu, kata gergasi makanan segera itu.
Harga jualan tidak didedahkan tetapi syarikat itu memberi amaran kepada pelabur bahawa ia akan menelan kos sehingga AS$1 bilion (RM4.4 bilion). McDonald’s telah beroperasi di Russia selama lebih 30 tahun.
Pembukaan restoran pertamanya di Moscow pada tahun 1990 melambangkan penurunan dalam ketegangan Perang Dingin. Setahun kemudian, Kesatuan Soviet runtuh dan Russia membuka sektor ekonomi kepada syarikat dari Barat.
Bagaimanapun, ia merupakan salah satu syarikat yang menarik diri disebabkan perang di Ukraine dan sekatan oleh Barat yang menyukarkan operasi.
McDonald’s mempunyai hampir 850 restoran di Russia yang dimiliki secara langsung. Ia menjangkakan perjanjian yang tertakluk kepada kelulusan kawal selia itu akan dimuktamadkan dalam masa beberapa minggu lagi.

Govor telah menjadi pemegang lesen McDonald’s sejak 2015. Beliau juga adalah pengasas bersama sebuah syarikat penapisan, Neftekhim Service dan merupakan ahli lembaga pengarah firma lain yang memiliki hotel Park Inn dan klinik swasta di Siberia.
Terma pembelian memperuntukkan supaya 62,000 kakitangan McDonald’s di Russia dikekalkan sekurang-kurangnya selama dua tahun dengan gaji sedia ada. – Agensi


Zii Jia jumpa Daren di separuh akhir
Oleh MUHAMMAD ZUHAILY BADLISHAH

20 Mei 2022, 8:28 pm
PETALING JAYA – Jaguh perseorangan lelaki negara, Lee Zii Jia cuma selangkah lagi untuk mara ke pentas final Terbuka Thailand selepas menewaskan pemain Indonesia, Shesar Hiren Rhustavito sebentar tadi.
Juara Asia itu tidak mendapat laluan mudah apabila diberikan tentangan sengit selama 56 minit sebelum mencatat kemenangan 21-10, 14-21, 21-16 ke atas pemain ranking ke-24 dunia tersebut.
Kemenangan itu menyaksikan Zii Jia bakal membuat perhitungan dengan seorang lagi wakil perseorangan lelaki negara, Liew Daren dalam aksi separuh akhir di Impact Arena, Bangkok esok.
Daren berjaya mengesahkan tiket selepas bersaing sengit selama tiga set yang memakan masa hampir satu jam untuk menewaskan pemain ranking ke-36 dunia dari China, Zhao Jun Peng 21-10, 19-21, 21-19.
Satu lagi aksi separuh akhir yang berlangsung esok menyaksikan pertembungan antara pemain Jepun, Kodai Naraoka dan Li Shifeng dari China.
WOOI YIK (kiri) dan Aaron menjadi wakil tunggal beregu lelaki negara mara ke separuh akhir Terbuka Thailand. – BADMINTON PHOTO/BAM
Turut mengiringi jejak Zii Jia dan Daren ke separuh akhir adalah gandingan Aaron Chia-Soh Wooi Yik selepas menewaskan beregu Taiwan, Lee Yang-Wang Chi-Lin 21-17, 21-10.

Pemenang pingat gangsa Sukan Olimpik Tokyo 2020 itu akan bertemu Fajar Alfian-Muhammad Rian Ardianto dari Indonesia yang merupakan pilihan kelima kejohanan.
Hasrat satu lagi beregu lelaki negara, Goh Sze Fei-Nur Izzuddin Rumsani ke separuh akhir tidak kesampaian selepas tewas 21-23, 15-21 kepada gandingan Jepun, Takuro Hoki-Yugo Kobayashi.
Dalam masa sama, Malaysia turut mempunyai wakil beregu wanita di separuh akhir selepas Pearly Tan-M. Thinaah berjaya mengejutkan Yuki Fukushima-Sayaka Hirota 24-22, 21-12.
Beregu campuran, Goh Soon Huat-Shevon Jemie Lai pula terpaksa akur gagal meneruskan kemaraan ke separuh akhir apabila tewas kepada pilihan ketiga kejohanan dari Jepun, Yuta Watanabe-Arisa Higashino 18-21, 17-21. – KOSMO! ONLINE


Pelampau Yahudi bertempur dengan polis Israel
Oleh KOSMO!

20 Mei 2022, 10:00 pm
MERON, Israel – Kumpulan pelampau Yahudi merempuh halangan polis di lokasi kunjungan keagamaan di Gunung Meron kelmarin, setahun selepas 45 orang terbunuh dalam tragedi rempuhan.
Polis Israel berkata, berpuluh-puluh pelampau memecah masuk ke lokasi keagamaan itu dengan meruntuhkan pagar dan membahayakan nyawa manusia.
Polis berundur dari lokasi kejadian sebelum kembali semula tidak lama kemudian, demikian menurut seorang jurugambar agensi berita AFP.
Lebih 10,000 penganut Yahudi berkumpul di lokasi tersebut di bawah kawalan ketat pada Rabu lepas untuk memulakan kunjungan keagamaan mereka.
Amalan ziarah ke Gunung Meron berlaku pada cuti Lag BaOmer apabila orang Yahudi ortodok berkumpul di makam rabi yang hidup pada kurun kedua, Shimon Bar Yochai.
Pada 30 April tahun lalu, tragedi rempuhan berlaku pada ruang lelaki di lokasi tersebut.

Sekurang-kurangnya 16 kanak-kanak antara mangsa yang mati dipijak dalam peristiwa yang disifatkan oleh Perdana Menteri ketika itu, Benjamin Netanyahu sebagai salah satu bencana paling buruk dalam sejarah Israel.
Dalam perkembangan sama, seorang jurugambar AFP melihat sebilangan perusuh ditangkap dan digari oleh polis kelmarin. Menurutnya, beberapa kamera keselamatan dan peralatan elektrik di lokasi tersebut telah disabotaj.
Polis kemudian menghentikan pergerakan penganut tambahan ke lokasi tersebut. Ziarah ke Gunung Meron berlangsung hingga malam kelmarin.
Pada Rabu lepas Perdana Menteri, Naftali Bennett berkata bahawa kerajaan pimpinannya telah membuat pelaburan besar bagi melaksanakan langkah-langkah baharu untuk memastikan tragedi pada tahun lalu tidak berulang.
Antaranya termasuk mengehadkan jemaah kepada 16,000 orang di lokasi itu pada sesuatu masa.
Pada Selasa lalu, polis berkata, pihaknya telah merampas sejumlah pisau dan tukul daripada kumpulan serpihan pelampau Yahudi yang berniat untuk mensabotaj infrastruktur komunikasi di lokasi tersebut. – AFP


Pan-gon panggil dua tonggak
Oleh MUHAMAD ARDIE PUTRA SUHAIMI

20 Mei 2022, 11:04 pm
PETALING JAYA – Ketua jurulatih skuad Harimau Malaya, Kim Pan-gon memanggil dua muka baharu bagi diserapkan dalam kem latihan pusat pasukan untuk mengharungi kempen kelayakan Piala Asia 2023 di Kuala Lumpur bulan depan.
Pengendali import dari Korea Selatan itu mengesahkan pemain kelab Petaling Jaya City (PJ City), V. Ruventhiran dan pertahanan Terengganu FC (TFC), Shahrul Nizam Ros Hasni telah dipanggil untuk bersama dalam senarai utama bagi menjalani latihan di Wisma FAM, Kelana Jaya bermula hari ini.
Pan-gon berkata, Ruventhiran dipanggil bagi menggantikan tempat pemain Negeri Sembilan FC (NSFC), Khair Jefri Jones yang terpaksa digugurkan selepas disahkan mengalami kecederaan buku lali ketika beraksi bersama kelabnya pada saingan Liga Super lalu.
“Saya memanggil Shahrul Nizam sebab mahu melengkapkan senarai pemain yang dipanggil kali ini daripada 29 kepada 30 pemain.
“Malah, saya juga boleh melihat keupayaan Shahrul dan Ruventhiran berpotensi untuk diserap dalam senarai akhir 23 pemain untuk perlawanan kelayakan Piala Asia Jun ini,” katanya ketika ditemui pemberita di sini, hari ini.
Sebagai rekod, Shahrul Nizam telah dipanggil buat pertama kali Oktober lalu tetapi terlepas menyertai skuad Harimau Malaya pada perlawanan persahabatan menentang menentang Jordan dan Uzbekistan kerana masalah komunikasi dengan pasukan yang ketika itu dibimbing oleh Tan Cheng Hoe.

Sementara itu, Ruventhiran yang baru berusia 21 tahun pula mendapat panggilan pertama untuk bersama skuad kebangsaan kali ini. – KOSMO ONLINE


Kelahiran tak terduga, Anzalna selamat timang anak kedua
Oleh MOHAMMAD SHAHEMY AZMI

20 Mei 2022, 11:12 pm
PETALING JAYA – Pelakon jelita Anzalna Nasir selamat melahirkan cahaya mata kedua di sebuah pusat perubatan di Kuala Lumpur sebentar tadi.
Berita gembira itu dikongsikan sendiri suaminya, Hanif Zaki menerusi satu hantaran yang dimuat naik dalam Instagram miliknya.
“Alhamdulillah syukur. Berkat hari Jumaat. Anak kedua kami telah selamat dilahirkan hari ini (20 Mei 2022).
“Sepatutnya hari ini Anzalna (isteri) melakukan pemeriksaan terakhir (sebelum bersalin). Namun segala-galanya adalah rahsia Allah SWT,” katanya.
Bagaimanapun, Hanif atau nama lengkapnya Muhamad Hanif Muhamad Zaki tidak memaklumkan tentang jantina anak keduanya itu.
Dalam hantaran sama, Hanif turut berkongsi sekeping gambar bersama Anzalna dan bayi kedua mereka ketika dalam bilik pembedahan.

Dalam ruangan komen, rata-rata peminat pelakon drama Memori Cinta Suraya itu turut berkongsi kegembiraan dan mengucapkan tahniah atas kelahiran cahaya mata kedua pasangan suami isteri itu.
“Alhamdulillah. Tahniah untuk pelakon kegemaran saya,” ujar seorang peminatnya.
“Tahniah Anzalna. Alhamdulillah,” komen seorang lagi netizen.
“Alhamdulillah. Tahniah untuk kamu berdua,” komen seorang lagi pengguna Instagram.
Terdahulu, Anzalna dalam satu kenyatannya kepada Kosmo! baru-baru ini berharap agar cahaya mata keduannya itu dapat dilahirkan pada 31 Mei dan berkongsi tarikh lahir dengan anak sulungnya, Mohamad Eidrees yang kini hampir memasuki usia tiga tahun.
Sekadar info, Anzalna yang juga bekas finalis program Dewi Remaja 2010 mendirikan rumah tangga bersama Hanif pada 2016. – KOSMO! ONLINE


Penduduk gempar dakwaan muncul kelibat harimau
20 Mei 2022, 7:31 pm
AMPANG JAYA – Penduduk di kawasan Kemensah Height, Hulu Kelang di sini digemparkan dengan dakwaan kemunculan seekor harimau yang berlegar di kawasan terbabit pada awal pagi tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata, terdahulu, pihaknya telah mengesan satu hantaran tular di aplikasi WhatsApp berhubung kejadian tersebut.
“Menerusi hantaran tersebut, seorang pengawal keselamatan mendakwa telah menemui seekor harimau berdekatan sebatang tiang lampu di Jalan Tropika, Kemensah 3, Kemensah Height pada pukul 12.45 pagi.
“Susulan kejadian, polis telah menghubungi Jabatan Perhilitan Selangor untuk membantu mengesan harimau terbabit,” katanya dalam kenyataan di sini hari ini.
Mengulas lanjut, pihaknya dengan kerjasama Jabatan Perhilitan Selangor telah melancarkan operasi menjejak harimau terbabit namun tiada kesan berjaya ditemui susulan maklumat diberikan tidak lengkap.
“Usaha menjejaki haiwan liar terbabit masih diteruskan dan setakat ini, tiada sebarang laporan polis berhubung kejadian diterima serta tiada saksi tampil untuk memberikan keterangan.

“Pengawal keselamatan yang didakwa terlihat harimau ini dikatakan seorang warga asing dan merupakan pengawal sementara di kawasan kejiranan terbabit.
“Tiada maklumat lanjut diperolehi berkaitan pengawal terbabit dan sehingga kini masih belum dapat dikesan,” jelasnya.
Tambahnya, polis Ampang Jaya juga telah mengambil tindakan dengan mempertingkatkan rondaan sekitar tempat kejadian bagi menjamin keselamatan penduduk.
“Pihak Zoo Negara juga telah dimaklumkan dan mengesahkan tiada kes harimau terlepas dari Zoo berkenaan.
“Polis juga menyeru orang ramai yang melihat atau mempunyai maklumat agar tampil untuk memberikan kerjasama,” jelasnya.- KOSMO! ONLINE


Malaysia capai sasaran 36 emas Sukan SEA Vietnam 2021
Oleh MUHAMMAD RIDUAN MOHD HANAFIAH

20 Mei 2022, 7:16 pm
KONTINJEN Malaysia berjaya mencapai sasaran pingat yang ditetapkan apabila membawa pulang 36 pingat emas pada Sukan SEA Vietnam 2021 di Hanoi sebentar tadi.
Kejayaan meraih pingat emas ke-36 itu dijelmakan menerusi acara karate kategori kumite berpasukan lelaki yang diwakili R. Sharmendran, S. Prem Kumar, H. Sureeya Sankar, S. Geerijaieswaran, Arif Afifuddin Ab. Malik, V. Kueggan dan G. Katish yang berjaya menewaskan Indonesia 3-0 di Gimnasium Ninh Binh.
Terdahulu, penembak muda negara, Nurul Syasya Nadiah Mohd. Arifin melakar kejutan apabila berjaya membidik emas dalam acara 10 meter (m) air pistol wanita sekali gus menyumbang emas ke-35 buat negara.
Sementara itu, Menteri Belia dan Sukan (KBS), Datuk Seri Ahmad Faizal Azumu mengucapkan tahniah kepada kontinjen Malaysia di atas kejayaan mencapai sasaran 36 pingat emas pada Sukan SEA Vietnam 2021.
“Alhamdullilah, kita bersyukur dengan kontinjen negara yang telah mencapai sasaran 36 pingat emas dan saya harap atlet-atlet yang masih bertarung boleh terus menambah bilangan emas serta cuba perbaiki kedudukan pungutan pingat keseluruhan,” katanya. – KOSMO! ONLINE


Simpan arak RM300,000 guna pelekat palsu kastam
Oleh DIYANATUL ATIQAH ZAKARYA

20 Mei 2022, 7:44 pm
MELAKA – Taktik dua lelaki menggunakan pelekat palsu Jabatan Kastam Diraja Malaysia (JKDM) untuk menyimpan minuman keras bernilai RM300,000 di sebuah premis di sini gagal selepas diberkas polis, semalam.
Suspek berusia 46 dan 24 tahun itu berjaya ditangkap sepasukan pegawai dan anggota Jabatan Siasatan Jenayah Negeri (JSJN) dalam satu serbuan di Malim.
Ketua JSJN Melaka, Asisten Komisioner Lim Meng Seah berkata, kedua-dua lelaki tersebut ditahan ketika sedang sibuk memuat naik minuman keras pelbagai jenama ke dalam sebuah lori.
“Pemeriksaam lanjut di dalam premis kita mendapati terdapat 732 kotak minum keras yang mengandungi 17,874 botol pelbagai jenama.
“Kita percaya minuman keras itu telah disimpan menggunakan pelekat palsu JKDM untuk mengaburi kegiatan mereka,” katanya dalam satu kenyataan akhbar dikeluarkan di sini, hari ini.
Mengulas lanjut beliau berkata, kesemua minuman keras tersebut telah dirampas dan dianggarkan bernilai kira-kira RM300,000 mengikut pasaran semasa. -KOSMO! ONLINE